
הכנסת העשרים
מושב שני
<פרוטוקול מס' 230>
מישיבת ועדת החוקה, חוק ומשפט
יום שני, ה' בתמוז התשע"ו (11 ביולי 2016), שעה 9:30
<סדר היום:>
<הצעת חוק הצהרת הון של בעלי תפקידים בכירים בשירות המדינה וברשויות המקומיות, התשע"ה-2015  (פ/1719/20) (כ/633), של חה"כ בצלאל סמוטריץ, מרדכי יוגב, איציק שמולי, רוברט אילטוב, זוהיר בהלול, מירב בן ארי, מאיר פרוש, ישראל אייכלר, יחיאל חיליק בר – הכנה לקריאה שנייה ושלישית.>
נכחו:

<חברי הוועדה:> 
ניסן סלומינסקי – היו"ר
יואב בן צור

ענת ברקו

אורי מקלב

רויטל סויד

אוסאמה סעדי

אלעזר שטרן
חברי הכנסת:
בצלאל סמוטריץ
<מוזמנים:> 
	ייעוץ משפטי, משרד המשפטים 
	–
	דפנה גוטליב

	עו"ד, מח' יעוץ וחקיקה, משרד המשפטים 
	–
	דניאל חורין

	יועמ"ש לבתי הדין השרעיים, משרד המשפטים 
	–
	אדם אבזק

	מנהל בתי המשפט 
	–
	מיכאל שפיצר

	יו"ר נציגות השופטים הארצית
	–
	ורדה וירט-ליבנה

	עו"ד, ממונה חקיקה בלשכה המשפטית, הנהלת בתי המשפט 
	–
	שירי לנג

	ממונה יעוץ משפטי בתח' רשויות מקומיות, משרד הפנים 
	–
	מרגלית בוטרמן

	יועמ"ש, המשרד לביטחון הפנים 
	–
	יואל הדר

	עו"ד, המשרד לביטחון הפנים 
	–
	רויטל גור

	ע' יועמ"ש, משטרת ישראל
	–
	רפ"ק הדס פטר

	ראש צוות הליכים מנהליים, שב"ס, המשרד לביטחון הפנים 
	–
	רב כלאי טל ארגמן 

	ראש תחום חקיקה, שב"ס, המשרד לביטחון הפנים 
	–
	כלאי בן ציון

	עוזר ליועמ"ש בנש"מ, משרד רה"מ 
	–
	בישארה אלי פראן

	רמ"ד חקיקה, צה"ל 
	–
	אנפה כרמלי

	צה"ל
	–
	ליאור גרוסמן

	יועצת משפטית, מרכז השלטון המקומי
	–
	מירה סלומון

	מנהל תחום חקיקה, התנועה לאיכות השלטון 
	–
	דניאל דושניצקי

	יועמ"ש, התנועה למשילות ודמוקרטיה 
	–
	דן שמחה רוטמן

	פעילה, המשמר החברתי 
	–
	אורלי ארז

	פעיל, המשמר החברתי 
	–
	יוסי עמרם


לרשימת השדלנים שנכחו בדיון – ראו בקישור זה.

<ייעוץ משפטי: >
נעמה מנחמי
<מנהל/ת הוועדה:>
אסף פרידמן
<רישום פרלמנטרי:>
ירון קוונשטוק
<<הצעת חוק הצהרת הון של בעלי תפקידים בכירים בשירות המדינה וברשויות המקומיות, התשע"ה-2015  (פ/1719/20) (כ/633), של חה"כ בצלאל סמוטריץ, מרדכי יוגב, איציק שמולי, רוברט אילטוב, זוהיר בהלול, מירב בן ארי, מאיר פרוש, ישראל אייכלר, יחיאל חיליק בר – הכנה לקריאה שנייה ושלישית.>>
<היו"ר ניסן סלומינסקי:>
בוקר טוב לחברי חברי הכנסת, בוקר טוב לאנשי הממלכה, לאנשי עולם המשפט – הממלכה זה סיפור אחד, ועולם המשפט, כלומר השופטים זה – טוב, לאנשי הממלכה, לאנשי המשפט, יש פה אני רואה חובשי המדים מה שנקרא.
<מיכאל שפיצר:>
לובשי. חובשי זה על הראש.

<היו"ר ניסן סלומינסקי:>
לובשי. אז גם להם. ולעמותות, אם יצטרפו אלינו, ולכל האחרים, בוקר טוב. אה, התחלפה הנציגה של השופטים. אנחנו מקבלים אותך בברכה.

<ורדה וירט-ליבנה:>
לא התחלפה, הישנה, לא יכלה לבוא פעם קודמת.

<היו"ר ניסן סלומינסקי:>
אנחנו מקבלים אותך בברכה, ברוכה הבאה.

<ורדה וירט-ליבנה:>
תודה.

<אוסאמה סעדי (הרשימה המשותפת):>
הביאו מומחית בדיני עבודה.

<היו"ר ניסן סלומינסקי:>
כן, זה חלק מהבעיה, אבל זה בסדר.

<מיכאל שפיצר:>
אדוני, אפשר בקשה קטנה לפני שמתחילים?

<היו"ר ניסן סלומינסקי:>
כן.

<מיכאל שפיצר:>
מאוד חשוב לנו לבוא לדיונים של הוועדה הזאת, ולכל דיון שאנחנו מוזמנים בכלל בכנסת אנחנו עושים כל מאמץ להגיע, למרות שבדרך כלל זה בא בהתראות די קצרות.
<היו"ר ניסן סלומינסקי:>
התחלת טוב אבל, שאתה שמח לבוא לפה.

<מיכאל שפיצר:>
אבל השינוי של השעות – הישיבה נקבעה ל-12:00, הקדימו אותה ל-10:00, עכשיו ל-09:30, הפכנו עולמו. גם לנו יש איזושהי שגרת חיים או סדר יום מתוכנן, שזה הופך לנו אותו לגמרי. ואנחנו מאוד מבקשים להתחשב בעניין הזה.
<היו"ר ניסן סלומינסקי:>
אל"ף, אתה צודק. ובי"ת, אנחנו בהחלט רוצים להתחשב בכם. לא יודע אם אתם תתחשבו בנו כשנצטרך, אבל אנחנו מוכנים להתחשב בכם. רק הסיטואציה עכשיו לקראת סוף המושב היא שונה, כי אין כבר זמן, ואם יש רצון להעביר חוק, אז אין לנו ברירה, צריכים להיכנס לפעמים לאילוצים ולשינויים. ואתה רואה, גם הקדמתי, זה בטח לא נוח, כי אנחנו מגיעים מרחוק ותלויים בדרכים, ובכל אופן הקדמנו, כי אנחנו רוצים לסיים את זה. ולכן אנחנו מתנצלים באמת. אתה צודק, אנחנו מתנצלים.
<נעמה מנחמי:>
אפשר להתחיל?
<היו"ר ניסן סלומינסקי:>
בהחלט.

<נעמה מנחמי:>
אוקיי. אז ככה: סעיף ההגדרות – עברנו עליו כבר וקראנו אותו. רק שני תיקונים קטנים, אחד שינוי משמעותי רק בסוף הישיבה הקודמת, ולכן - - -
<מיכאל שפיצר:>
אנחנו לא שומעים: איזה סעיף?
<נעמה מנחמי:>
סעיף 1 – סעיף ההגדרות. אז בעצם כבר קראנו אותו, אני רק מדגישה שני דברים: אחד, הוספנו קיצור לוועדת החוקה, חוק ומשפט; ושניים, הורדנו את "שינוי משמעותי", לאור ההחלטות הוועדה בפעם הקודמת שירד השינוי המשמעותי.

<היו"ר ניסן סלומינסקי:>
רגע, זה נחשב שינוי משמעותי בכלל?

<נעמה מנחמי:>
יש שינוי משמעותי, נגיע אליו ונראה אותו.

<בצלאל סמוטריץ (הבית היהודי):>
הרבה יותר מצומצם.

<היו"ר ניסן סלומינסקי:>
נגיע? כי יכול להיות - - -

<נעמה מנחמי:>
כן. לבקשתך, השארנו את האפשרות של בעל תפקיד לדווח בעת שינוי משמעותי לפי רצונו, שזו הייתה בקשתך בדיון הקודם.
<היו"ר ניסן סלומינסקי:>
טוב, עוד מעט נגיע לזה.

<נעמה מנחמי:>
סעיף 2. אז גם אותו כבר קראנו, אבל כן הייתי רוצה להתעכב על דבר אחד: אחד הדברים שעלו בדיון הקודם היה קצת חוסר הנוחות - - - 

<היו"ר ניסן סלומינסקי:>
"והכול לשם שמירה על טוהר המידות".

<נעמה מנחמי:>
כן, בדיוק. אז קודם כול העברנו את זה מההתחלה לסוף המשפט, כדי שזה ייראה קצת יותר - - -

<מיכאל שפיצר:>
זה בכלל מתאים לדברי ההסבר, זה לא קשור בכלל לחוק עצמו.
<אוסאמה סעדי (הרשימה המשותפת):>
מה מופיע? זה לא מופיע, מה מופיע - - - 

<היו"ר ניסן סלומינסקי:>
זה לא מופיע, ואני גם כן חושב - - - 

<נעמה מנחמי:>
לקראת הדיון הזה באמת בדקתי בכל מיני חוקים שקשורים להצהרות הון, ולא מצאתי - - -

<היו"ר ניסן סלומינסקי:>
מי הגוף שכן ביקש להכניס את זה?
<אוסאמה סעדי (הרשימה המשותפת):>
זה סמוטריץ.

<בצלאל סמוטריץ (הבית היהודי):>
לא, לא, לא. הייתה אמירה של משרד המשפטים, שצריך להצדיק את הפגיעה בפרטיות, צריך לתת תכלית ראויה שמצדיקה.
<נעמה מנחמי:>
אבל זה לא מופיע ביתר החוקים, לכן אם שם לא צריך אז גם פה לא צריך.

<דני חורין:>
לכן לאחר מחשבה נוספת ולאחר שמיעת ההערות שלכם, אנחנו מוכנים לוותר.
<היו"ר ניסן סלומינסקי:>
מוכנים לוותר על זה.

<נעמה מנחמי:>
מעולה. אז סיימנו את סעיף 2.

<מיכאל שפיצר:>
גם "לשם חיזוק אמון" – הכול יורד שמה. וזה מחייב תיקון בכל התיקונים אחר כך.
<נעמה מנחמי:>
יש רק מקום אחד נוסף.

<מיכאל שפיצר:>
לא, בכל התיקונים העוקפים זה מופיע.
<ורדה וירט-ליבנה:>
גם בחוק בתי-המשפט.
<נעמה מנחמי:>
בסדר גמור. יתוקן בהתאם, לא לדאוג. מה שנעשה כאן, נעשה לגבי - - - לא נפלה אתכם לרעה, בוודאי שלא.
אז הגענו לסעיף 3, שכבר התחלנו אותו, אבל מאחר שהיו בו המון שינויים לאור הערות הוועדה, נראה לי שכדאי להקריא אותו שוב במהירות.
	מועדים להגשת הצהרת הון
	  3.
	(א)
בעל תפקיד בכיר יגיש הצהרת הון למפקח כמפורט להלן:

	
	
	
	(1)
בתוך 90 ימים מיום שהתמנה לתפקיד, ובתנאי שחלפו למעלה משנתיים מיום הגשת הצהרת הון קודמת לפי חוק זה, חוק הדיינים, התשט"ו-1955, חוק השיפוט הצבאי, התשט"ו-1955, חוק שירות המדינה (מינויים), התשי"ט–1959, חוק הקאדים, התשכ"א-1961, חוק בתי הדין הדתיים הדרוזיים, התשכ"ג-1962 או חוק בתי המשפט [נוסח משולב], התשמ"ד-1984;


בעצם אם הוא עובר מתפקיד לתפקיד, הוא כבר הגיש הצהרות הון, אז אין צורך נוסף.

את (2) – שינוי משמעותי – הורדנו כרגע, הוא יופיע בהמשך, אבל לא בצורה הזאת. 

(3) שהפך ל-(2) עכשיו: בתום כל שש שנים ממועד הגשת הצהרת ההון האחרונה שהוגשה לפי הוראות חוק זה;
<קריאה:>
דיברנו על שבע.

<ורדה וירט-ליבנה:>
נדבר בנפרד על השופטים, נכון?
<בצלאל סמוטריץ (הבית היהודי):>
לא, אין הבדל, כולם יהיו אותו דבר.

<נעמה מנחמי:>
בהקשר הזה לא חשבנו שיש מקום ל - - - זמנים. בגלל זה גם שינינו לשש שנים.
<ורדה וירט-ליבנה:>
זה רלוונטי.

<היו"ר ניסן סלומינסקי:>
לא, אני רק רוצה גם להזכיר לכבודה, שאנחנו כאן בדרך כלל עושים דברי חכמים בנחת נשמעים, המשמעות היא שגם בנחת וגם אחד רק מדבר. ומי שרוצה, רק להצביע.
<ורדה וירט-ליבנה:>
לא, אז מתי להעלות את ההסתייגות?
<היו"ר ניסן סלומינסקי:>
בסך הכול לעשות ככה, אין למה לעשות. ואז תקבלי את רשות הדיבור בהחלט. וכשאת תדברי, אשמור על זכותך, שרק את תדברי ולא אחרים. וככה אנחנו מתקדמים וזה נעשה בסדר גמור.
<נעמה מנחמי:>
מדי כמה פסקאות אני עוצרת כדי לשמוע הערות.
<אוסאמה סעדי (הרשימה המשותפת):>
היו הערות גם על שבע שנים.
<היו"ר ניסן סלומינסקי:>
רגע, תיכף נדבר על זה.

<נעמה מנחמי:>
היו גם שבע שנים.

<היו"ר ניסן סלומינסקי:>
רגע, בואי תקראי.
<נעמה מנחמי:>
אוקיי, (3).

<אוסאמה סעדי (הרשימה המשותפת):>
התקופה של המשרות הבכירות זה - - - לשבע שנים.
<נעמה מנחמי:>
אנחנו ב-(3).

<היו"ר ניסן סלומינסקי:>
תקראי את זה עוד פעם.

<נעמה מנחמי:>
אוקיי. אז (2).

	
	
	
	(2)
בתום כל שש שנים ממועד הגשת הצהרת ההון האחרונה שהוגשה לפי הוראות חוק זה;

	
	
	
	(3)
בתוך 90 ימים מתום כהונתו בתפקיד; 

	
	
	
	(4)
 בעל תפקיד רשאי להגיש, אם ברצונו לעדכן על שינוי משמעותי בתוכן הצהרתו, עדכון להצהרת הון גם אם טרם חלפו שש שנים;


<היו"ר ניסן סלומינסקי:>
את רוצה להסביר?

<נעמה מנחמי:>
נראה לי שכדאי שנעצור פה.

<היו"ר ניסן סלומינסקי:>
נעצור פה. אם את רוצה להסביר.

<נעמה מנחמי:>
אני חושבת שזה מוסבר, גם דיברנו על זה בפעם הקודמת. הרעיון הוא שבכניסה לתפקיד, ביציאה מתפקיד כל שש שנים. ולבקשת הוועדה, הוספנו את הנושא של שינוי משמעותי, אבל לרצונו של אותו אדם. ולכן גם כאן אין הגדרה של שינוי משמעותי, כי אם היינו מגדירים כאן שינוי משמעותי בעצם היינו אומרים לו מתי הוא צריך. כן יש הגדרה של בסעיף (ב)(2), כשנגיע אליו נדבר על זה.
<אוסאמה סעדי (הרשימה המשותפת):>
שזה ה-1,000,000 שקל? אפשר?

<היו"ר ניסן סלומינסקי:>
רגע, שנייה אחת. חברי חברי הכנסת קודמים. בצלאל התחיל.

<בצלאל סמוטריץ (הבית היהודי):>
אני חושב ששש שנים זו תקופה ארוכה מדי. אני מזכיר: היום עומדים על ארבע שנים. שוב, צריך כל הזמן לחזור על הראשונות, למה נועדה הצהרת ההון, היא הרי חסויה. היא נועדה לייצר מצב שבו אדם אדם עומד מול עצמו, מול המראה, נותן דין וחשבון לעצמו. ויש לזה את אותו אפקט מצנן ומרתיע לאורך כל התקופה. שש שנים זו תקופה ארוכה, אף אחד כבר לא זוכר מה היה לפני שש שנים. את כל האפקט הפסיכולוגי אנחנו מפסידים. זה היה ארבע, רוצים טיפה להאריך – חמש. זה בעיני הרבה הרבה יותר מדי.
<היו"ר ניסן סלומינסקי:>
אוסאמה.

<אוסאמה סעדי (הרשימה המשותפת):>
אני חושב שאם אנחנו מכניסים את העניין הזה של השינוי המשמעותי, אז בין אם זה שש, בין אם זה חמש, בין אם זה שבע, זה כבר - - -
<בצלאל סמוטריץ (הבית היהודי):>
הורדנו.

<אוסאמה סעדי (הרשימה המשותפת):>
לא, היא מכניסה אותו.

<נעמה מנחמי:>
לא, זה רק רצוני, זה רק אם אתה רוצה.

<אוסאמה סעדי (הרשימה המשותפת):>
לא, סעיף (2): הגיש בעל תפקיד בכיר הצהרת הון, יגיש את הצהרת ההון הבאה בתום שש שנים מיום - - - 
<נעמה מנחמי:>
זה סעיף שדווקא מקל, זה לא סעיף שמכביד.
<אוסאמה סעדי (הרשימה המשותפת):>
כן, זה מקל.

<נעמה מנחמי:>
זה סעיף שמאפשר, גם אחרי שש שנים, אם הגשת לרשות המיסים, להשתמש באותה הצהרה. אבל אולי קודם נדבר על העיקרון ואחר כך על ההקלות.
<היו"ר ניסן סלומינסקי:>
נעמה, לא, רק שנייה. רבותי, אני מבקש, יש יותר מדי רחש בחש וזה לא טוב. אוסאמה, אסביר. היה פעם שאמרנו שאם יש שינוי משמעותי אז הוא חייב. ואז יכול היה להיות גם שש שנים. נניח ככה, נניח שופט הגיש, ולא חל שום שינוי משמעותי, אז אחרי שש שנים הוא יכול להשאיר את אותו דבר ולהמשיך הלאה. ואז בעיקרון אם אין שום שינוי משמעותי, הוא יכול לגמור את הקריירה שלו – לא, לגמור, סליחה, להגיע - - - ובלי להגיש הצהרה נוספת, אלא להסתמך על מה שקיים.

הורדנו את זה, השארנו כאן משהו אחר. השארנו כאן – אל"ף, שיש חובה כל איקס שנים, כאן כתוב שש שנים, להגיש הצהרה. כעת, אם נניח אחרי שלוש שנים הוא קיבל ירושה, הוא מרגיש שזה שינוי משמעותי, אז הוא יכול מיוזמתו ללכת ולהגיש הצהרה חדשה או תוספת להצהרה קיימת. מה שדרך אגב אנחנו עושים גם פה, או זה במפעל הפיס. אז זה המשמעות פה של הנושא של הדין המשמעותי.

עכשיו הוויכוח הוא רק, שבחוק בהתחלה דובר על ארבע שנים, עכשיו כאן מופיע שש שנים, ואני מניח שנציגות השופטים תרצה אולי לקצר את זה לשלוש שנים או משהו כזה.

<אוסאמה סעדי (הרשימה המשותפת):>
כל שנה.

<היו"ר ניסן סלומינסקי:>
לא, לא כל שנה. כן, אז בבקשה.

<אוסאמה סעדי (הרשימה המשותפת):>
אז אשמע אותם אחרי זה.

<היו"ר ניסן סלומינסקי:>
בוא נשמע. 

<ורדה וירט-ליבנה:>
אני רוצה להגיד משהו. תראו, יש כאן כמה קבוצות של עובדים בכירים שנדרשים להגיש את הצהרת ההון הפלילי, שמתייחסת גם לאנשי צבא, אנשי משטרה, עובדים בכירים ברשויות המקומיות – קבוצה בכירים.
<היו"ר ניסן סלומינסקי:>
רק אגיד: השופטת ורדה, רק לצורך הפרוטוקול, כי אחרת הפרוטוקול לא ידע מי אמר את הדברים.
<ורדה וירט-ליבנה:>
עכשיו, ישבנו גם עם חבר הכנסת סמוטריץ, להסביר לו את הייחודיות שלנו. עכשיו, לגבי התקופה שצריך להגיש, יש לנו שוני אחד משמעותי מהחברים האחרים שאנחנו ביחד איתם, עם הבכירים המכובדים האחרים, וזה שוני שאומר כך: השופט, להבדיל מאלוף או תת-אלוף, או סגן ראש העיר או ראש המועצה או כל בכיר אחר, הם פחות או יותר בממוצע בדרגה הזאת שמונה עד עשר שנים גג. 
אצלנו מדברים מהיום הראשון שאנחנו מתמנים כרשמים. זאת אומרת, תקופה של 40 שנה זה יכול להגיע, 30, 35 שנה. להבדיל מאותם בכירים אחרים שצריכים להגיש אחת לשש שנים, האלוף והתת-אלוף, הם אולי יכולים מחליפים תפקידים והכול, אולי יצטרכו להגיש פעם, פעמיים גג, אנחנו נדרשים להגיש שש, שבע פעמים – הוצאה כספית. אני לא מדברת על כל מה שכרוך מסביב.
<רויטל סויד (המחנה הציוני):>
כשלכאורה שום דבר לא משתנה.
<ורדה וירט-ליבנה:>
ולא משתנה. עכשיו, הורדנו את השינוי המשמעותי, שזה הסכמנו, ואפילו ישבנו בישיבה עם חבר הכנסת סמוטריץ.

<קריאה:>
- - - 

<רויטל סויד (המחנה הציוני):>
מה זה משנה? הם יושבים על הכיסא.

<היו"ר ניסן סלומינסקי:>
רגע, לא ויכוח, רבותי.

<אוסאמה סעדי (הרשימה המשותפת):>
לא, אבל אם יש שינוי משמעותי הוא חייב. גם אם זה בתוך שש שנים, אם יש שינוי משמעותי - - - 
<בצלאל סמוטריץ (הבית היהודי):>
הצהרת הון נועדה לייצר מצב שבו לא יהיה שינוי. זה מה שאנחנו רוצים להבטיח.
<היו"ר ניסן סלומינסקי:>
רבותי, אבל השופטת ורדה מדברת. בבקשה, ניתן לה את זכות הדיבור.

<ורדה וירט-ליבנה:>
אני לא מנהלת פה עכשיו דו-שיח לגבי הבכירים האחרים, אותם יש מי שמייצג, אבל אני אומרת שיש כאן שינוי מאוד משמעותי, שמטיל נטל מאוד גדול על שופט. היינו מוכנים השופטים, שאם יש שינוי משמעותי, היינו מוכנים לעדכן אפילו קודם, לא אמרנו שאנחנו חייבים לחכות שש או שבע שנים. אבל לעשות את כל הצהרת ההון הזאת, שהיא כרוכה – בדיוק אמרתי לחברים שלי כאן ממשרד המשפטים, זה כרוך בהוצאות. זה ללכת לרואה חשבון, זה להתחיל לעשות הכול, אף אחד לא יחזיר לנו את ההוצאה הזאת.
וזה אומר שאנחנו מדברים על לפחות חמש-שש פעמים ששופט צריך לעשות את כל הפרוצדורה הזאת. 
<היו"ר ניסן סלומינסקי:>
תודה. רק שנייה אחת, אני רוצה - - -

<ורדה וירט-ליבנה:>
ובזה אנחנו שונים מהם, הם מקסימום - - -

<בצלאל סמוטריץ (הבית היהודי):>
להיפך. הם יצטרכו כל תפקיד חדש - - -

<היו"ר ניסן סלומינסקי:>
בצלאל.

<בצלאל סמוטריץ (הבית היהודי):>
גם אם אחרי שנתיים יעברו תפקיד.

<היו"ר ניסן סלומינסקי:>
בצלאל.

<ורדה וירט-ליבנה:>
אנחנו מוכנים ללכת אתך לשבע שנים.
<היו"ר ניסן סלומינסקי:>
בצלאל. ורדה.

<רויטל סויד (המחנה הציוני):>
ורדה, מה נראה לכם?

<היו"ר ניסן סלומינסקי:>
לא, לא ככה. אני מבקש.

<מיכאל שפיצר:>
שאחת לשבע שנים.

<ורדה וירט-ליבנה:>
- - - חמש פעמים.

<בצלאל סמוטריץ (הבית היהודי):>
לא יהיה.

<היו"ר ניסן סלומינסקי:>
אני מבקש, רבותי, הבקשה שלך היא מובנת. הטיעון הוא טיעון הפוך, כי בעלי התפקידים, ברגע שנניח הוא תת-אלוף, ואחרי שלוש שנים הוא הופך לאלוף, אז הוא צריך להגיש אחרי שלוש שנים. כלומר, ההיפך, מי שמשנה תפקידים, כל פעם שהוא מתחיל תפקיד, אם זה יותר משנתיים מיום הגשת ההצהרה הקודמת, הוא צריך להגיש הצהרה. אז בעלי התפקידים האלה, יכול להיות שכל שלוש שנים הם יצטרכו, כשאתם מסודרים על השש שנים. אז הטיעון שאמרת, הוא טיעון שאומר בדיוק את ההיפך, אבל הבקשה שלך היא בסדר.

<מיכאל שפיצר:>
תת-אלוף לא פורש בגיל 70.
<ורדה וירט-ליבנה:>
שופטים פורשים בגיל 70.

<בצלאל סמוטריץ (הבית היהודי):>
אבל מה זה נפקא מינה בכלל לכל הנושא - - - 
<היו"ר ניסן סלומינסקי:>
רבותי, אתם מכירים ראשי ערים? ראשי ערים יכולים גם להיות אחרי גיל 70.

<בצלאל סמוטריץ (הבית היהודי):>
זה לא עונש להגיש את זה.
<היו"ר ניסן סלומינסקי:>
הייתי 21 שנה ראש עיר, ויש כאלה שהמשיכו אולי 30 ויותר.

<אוסאמה סעדי (הרשימה המשותפת):>
אבל כל פעם שנבחר הוא חייב לתת.
<היו"ר ניסן סלומינסקי:>
נו, אז הפוך.

<בצלאל סמוטריץ (הבית היהודי):>
נכון, נו. אז הוא צריך - - - יותר מהם. עשו להם טובה, הם פעם בשש שנים וזהו.
<ורדה וירט-ליבנה:>
זה עונש לתת. זה עולה כסף.
<היו"ר ניסן סלומינסקי:>
חברי חברי הכנסת, נעמה, להבנה. נניח מישהו הגיש הצהרת הון, עברו שש שנים, מבחינתו אין שום שינוי. הוא יכול להגיש את אותה הצהרת הון שוב?
<בצלאל סמוטריץ (הבית היהודי):>
הוא לא יכול להגיש את אותה הצהרה, כי השתנו - - - שלו בחשבון וכו'. אבל יהיה לו מאוד קל. הוא יוציא טופס חשבון בנק, ריכוז יתרות מהבנק, ויגיש ריכוז יתרות - - -
<מיכאל שפיצר:>
זה נשמע נורא פשוט - - -
<בצלאל סמוטריץ (הבית היהודי):>
זה באמת פשוט.

<אוסאמה סעדי (הרשימה המשותפת):>
זה דורש עבודה, זה דורש.

<בצלאל סמוטריץ (הבית היהודי):>
לא דורש עבודה, אנחנו עושים את זה בעצמנו, נו. דורש עבודה – מה לעשות. 

<היו"ר ניסן סלומינסקי:>
אוקיי. זאת אומרת, הבסיס הוא אותו בסיס, רק השינוי.

<בצלאל סמוטריץ (הבית היהודי):>
נכון.

<היו"ר ניסן סלומינסקי:>
אוקיי, שמענו.

<מיכאל שפיצר:>
בקשתנו היא שזה יהיה שבע שנים.

<היו"ר ניסן סלומינסקי:>
שבע שנים, אוקיי. את אתו מה שנקרא?

<שירי לנג:>
אנחנו ביחד.

<היו"ר ניסן סלומינסקי:>
לא, כי הצבעת גם.

<שירי לנג:>
לא, רציתי להעיר לגבי סעיף (3). בסעיף קטן (3) מצוין שיש להגיש את ההצהרה בתום 90 ימים מתום כהונתו בתפקיד. ורציתי לציין, שיכולה להיות אפשרות, שבסמוך לתום כהונתו הוא יגיש הצהרה מלאה, כי זה בדיוק המועד של השש שנים, ואז בחלוף תקופה מאוד קצרה, בתום 90 ימים, הוא יצטרך עוד פעם להגיש הצהרה מלאה.
ולכן אולי כדאי להוסיף כאן: ובלבד אם חלפו תקופה של שש שנים או ארבע שנים, או כמה שנחליט, אז הוא יגיש רק הצהרה שלא חל שינוי משמעותי. כדי שלא תהיה סיטואציה שבה מגישים - - - 
<היו"ר ניסן סלומינסקי:>
לא, עזבו, רק שנייה.

<בצלאל סמוטריץ (הבית היהודי):>
אי-אפשר לרקוד על כל החתונות. ביקשתם כאן בדיון הקודם - - - 
<היו"ר ניסן סלומינסקי:>
לא, רגע, היא מבקשת משהו אחר, לא שמעת אותה. היא אומרת: יכולה להיות סיטואציה - - 

<נעמה מנחמי:>
שהוא הגיש כי חלפו שש שנים.

<היו"ר ניסן סלומינסקי:>
- - נניח חלפו שש והוא הגיש, ובעוד חודשיים הוא מסיים את התפקיד.
<רויטל סויד (המחנה הציוני):>
אז אפשר להוסיף: למעט אם הוגש שנתיים - - -
<היו"ר ניסן סלומינסקי:>
לא, לא שנתיים. יש כבר שנתיים, אם הוא לא הגיש קודם. אבל יכול להיות שאפשר להוסיף: ובלבד – משהו כמו חצי שנה, לקחת חצי שנה, שאם צריך לעזוב, אז אפשר שהוא יגיש - - - 

<רויטל סויד (המחנה הציוני):>
לא חצי שנה, בחייך. אפילו שנת חשבונאות כדי לבחון היא לא חצי שנה אלא היא שנה.
<היו"ר ניסן סלומינסקי:>
לא, לא שמעת מה שאמרתי. אם נניח הוא גמר את השש שנים, ועוד חודשיים - -
<קריאה:>
- - - 

<היו"ר ניסן סלומינסקי:>
לא, לא אמרתי שהוא הגיש. - - ובעוד חודשיים הוא עוזב את התפקיד. אז אפשר לכתוב כאן, שאם בתוך חצי שנה הוא מסיים את התפקיד, אז הוא לא יצטרך - - -

<רויטל סויד (המחנה הציוני):>
ואם קרו נסיבות שהוא צריך לעזוב, והוא הגיש שנה קודם.
<היו"ר ניסן סלומינסקי:>
אז כאן כתוב.

<בצלאל סמוטריץ (הבית היהודי):>
ואם עכשיו יקרה מקרה חריג. אנחנו מחוקקים, רויטל - - - של אחד למיליון.
<רויטל סויד (המחנה הציוני):>
אתה מדבר על תהליך צפוי. מה קורה עם תהליך לא צפוי?
<בצלאל סמוטריץ (הבית היהודי):>
את מחוקקת עכשיו חוק, רויטל - - - ואם ואם ואם ואם. ואם הוא יקבל התקף לב?
<רויטל סויד (המחנה הציוני):>
אז כל הבעיות שלך ייפתרו.
<היו"ר ניסן סלומינסקי:>
לא, אבל שניכם שוכחים.

<אלעזר שטרן (יש עתיד):>
ניסן, תגיד לי, לא כדאי לשים פה ראשי עמותות גם, שמקבלים כספים קואליציוניים?
<היו"ר ניסן סלומינסקי:>
שנייה, אם הוא הגיש - - - 

<אלעזר שטרן (יש עתיד):>
לא, הם לא יותר חשודים מהאלופים?

<בצלאל סמוטריץ (הבית היהודי):>
אף אחד לא חשוד.

<אלעזר שטרן (יש עתיד):>
מה זה מה זה קשור? איפה יש יותר מושחתים? 

<בצלאל סמוטריץ (הבית היהודי):>
אלעזר, אף אחד לא חשוד.

<אלעזר שטרן (יש עתיד):>
לא, סמוטריץ, אל תגיד לי זהו – נגד הממסד, כל היום אתם - - - 

<בצלאל סמוטריץ (הבית היהודי):>
אנחנו לא נגד אף אחד.
<אלעזר שטרן (יש עתיד):>
אל תגיד לי לא נגד.
<היו"ר ניסן סלומינסקי:>
בסדר, אז אתה יכול להיות נגד ה - - - 

<אלעזר שטרן (יש עתיד):>
לא, למה שלא תציע אתה?
<בצלאל סמוטריץ (הבית היהודי):>
בגלל שהחוק הזה עבר בכנסת בשתי קריאות - - - תפסיק עם הפוליטיקה הקטנטנה הזאת שלך, אלעזר. די. אנחנו דיון רביעי פה, תן לגמור.
<היו"ר ניסן סלומינסקי:>
בצלאל, אני מבקש.

<אלעזר שטרן (יש עתיד):>
לא, לא גומרים כל כך מהר. שמעתי שעכשיו יש כמה עמותות ביש"ע שחשודים, ושר חקלאות שהעביר כספים ייחודיים. למה זה לא בתוכו? מה קרה לכם? אלופים חשודים.
<היו"ר ניסן סלומינסקי:>
כתוב: ובתנאי שחלפו למעלה משנתיים מיום הגשת הצהרת הון קודמת לפי חוק זה. אז יש את השנתיים האלו, שאם הוא הגיש אז הוא לא צריך. מה שפה אפשר לעשות זה לכתוב, שאם הוא צריך לסיים את תפקידו – שזה דבר ידוע, לא מדבר על אם זה קרה. אם זה קרה, נניח הגישו אחרי שש שנים, וכעבור חצי שנה הוא סיים את התפקיד, אז יש כבר כאן התייחסות. הוא לא צריך. לא, מה שאני מוכן לעשות זה הפוך, שאם ידוע מראש שהוא צריך לעזוב בחצי שנה הקרובה, ואז הוא ממילא צריך, אני מעדיף שיגיש בסוף, כשהוא מסיים את התפקיד, ולא אחרי שש שנים. זה כן.
<נעמה מנחמי:>
בהחלט, זה גם מה שהתכוונתי להציע.

<קריאה:>
ואם זה שנה?

<היו"ר ניסן סלומינסקי:>
אז מה יהיה אם שנה?

<נעמה מנחמי:>
אחרת יוצא מצב, שבו כאילו מראש הוא יודע שהוא לא יצטרך להגיש הצהרת הון.
<היו"ר ניסן סלומינסקי:>
רק רגע, הפוך.

<מיכאל שפיצר:>
שלא חל שינוי.

<היו"ר ניסן סלומינסקי:>
רבותי, יש שתי אפשרויות.

<שירי לנג:>
שלא חל שינוי משמעותי.
<נעמה מנחמי:>
לא עדיף לכם שהוא יגיש בתום? הוא חוסך לעצמו שנה.

<שירי לנג:>
לפעמים הפרישה היא לא צפויה.
<מיכאל שפיצר:>
לא תמיד אנחנו יודעים מראש, לפעמים יש פרישות לא צפויות.
<שירי לנג:>
יש מחלה, יש כל מיני נסיבות ש - - -

<נעמה מנחמי:>
אדם לא פורש מהיום להיום.
<רויטל סויד (המחנה הציוני):>
בטח שכן - - -

<היו"ר ניסן סלומינסקי:>
רבותי, זה הוא יכול, אין בעיה.

<רויטל סויד (המחנה הציוני):>
נגיד, מי שלא קיבל נשיא בבית-המשפט המחוזי בתל-אביב. אז מה הוא עושה? אז הוא פורש. אבל הוא לא ידע את זה, יומיים לפני כן הוא לא ידע את זה.
<היו"ר ניסן סלומינסקי:>
אבל עובדה שלא תמיד פורשים, לפעמים נשארים כדי לסייע.
<רויטל סויד (המחנה הציוני):>
עובדה שכן.

<היו"ר ניסן סלומינסקי:>
לא בטוח עוד. את כבר יודעת שהוא פורש?

<רויטל סויד (המחנה הציוני):>
אוי, ניסן, נו, בחייך, אנחנו מכירים את המקרים. וגם דיברתי עכשיו על מקרה ספציפי.
<היו"ר ניסן סלומינסקי:>
כן, אני יודע, לכן אני שואל במקרה הספציפי: את יודעת שהוא פורש?
<אלעזר שטרן (יש עתיד):>
ניסן, מה הקשר בין אלוף לבין שופט?
<היו"ר ניסן סלומינסקי:>
יש הצעת חוק. וזה אותו דבר גם במשטרה, כל בעלי התפקידים.

<אלעזר שטרן (יש עתיד):>
לא, אני חושב שזה סוג של בולדוזר, מה שאתם עושים פה.
<היו"ר ניסן סלומינסקי:>
כל בעלי התפקידים.

<אלעזר שטרן (יש עתיד):>
כן, חוץ ממה שקשור למגזר. למה אתה לא שם אותם?
<בצלאל סמוטריץ (הבית היהודי):>
תגיד לי מה, הם עובדי מדינה?

<אלעזר שטרן (יש עתיד):>
בצלאל, אני מדבר עם ניסן, לא אתך, אל תתערב. אל תתערב.

<בצלאל סמוטריץ (הבית היהודי):>
תסלח לי, אני בעיקר רואה שאלופים בדימוס ופופוליזם זול - - -
<אלעזר שטרן (יש עתיד):>
אני שואל את ניסן.
<בצלאל סמוטריץ (הבית היהודי):>
חשבתי שאתם אנשים רציניים.

<אלעזר שטרן (יש עתיד):>
תסתכל בכותרות בחודשים האחרונים, איפה יש ראשי עמותות שמואשמים בשחיתות – למה אותם אתם לא שמים בתוכו?
<היו"ר ניסן סלומינסקי:>
אז מה זה שייך? תגיש הצעת חוק.

<אלעזר שטרן (יש עתיד):>
מה זה מה זה קשור? אתם רוצים לנקות הכול חוץ מאצלכם?
<היו"ר ניסן סלומינסקי:>
טוב, תמשיך הלאה.

<אלעזר שטרן (יש עתיד):>
אני לא ממשיך הלאה.
<היו"ר ניסן סלומינסקי:>
אני לא יודע מי זה אתם.

<אלעזר שטרן (יש עתיד):>
מתי אלוף או מתי שופט? אני יודע מתי, תספרו אותם על יד אחת.
<היו"ר ניסן סלומינסקי:>
שמה?

<אלעזר שטרן (יש עתיד):>
ותסתכל בעמותות אחרות שנאשמו בשחיתות, ושיכולת לגלות בהצהרות ההון שלהם.
<היו"ר ניסן סלומינסקי:>
אז אתה רוצה שהם לא יגישו הצהרות הון?

<אלעזר שטרן (יש עתיד):>
אתה שואל אותי?

<היו"ר ניסן סלומינסקי:>
כן.

<אלעזר שטרן (יש עתיד):>
אם כבר, שיגישו כל מדינת ישראל.

<היו"ר ניסן סלומינסקי:>
בסדר, אבל כרגע - - -

<אלעזר שטרן (יש עתיד):>
ואם לא, אז שיגישו מי שאמרתי לך.

<היו"ר ניסן סלומינסקי:>
אבל אני שואל: כרגע יש הצעת חוק - - -

<אלעזר שטרן (יש עתיד):>
לא. למה? בגלל שיש לכם כוח זה אותו דבר?

<היו"ר ניסן סלומינסקי:>
יש הצעת חוק. אם אתה בעדה – טוב; אם אתה מתנגד - - - 
<אלעזר שטרן (יש עתיד):>
לא, תוסיף להצעת החוק. למה אתה כבן אדם ישר, שמכיר איך עוברים הכספים הקואליציוניים - - - שאחראים על כך, לא אומר שכל מי שיקבל כסף קואליציוני יגיש דוח?
<בצלאל סמוטריץ (הבית היהודי):>
ניסן, מה אתה מתווכח אתו? היה פה דיון עקרוני - - -

<היו"ר ניסן סלומינסקי:>
אתה רוצה עמותות? תגיש הצעת חוק נפרדת. זה מדבר על בעלי תפקידים.

<נעמה מנחמי:>
אתה יכול להגיש הסתייגות.
<היו"ר ניסן סלומינסקי:>
או הסתייגות או הצעת חוק.

<אלעזר שטרן (יש עתיד):>
לא, זה ברור שאגיש. אני סתם מסתכל בעיניים אני רוצה להסתכל בעיניים ולראות את ההתפתלות הזאת.
<היו"ר ניסן סלומינסקי:>
ההתפתלות הזאת. ואתם, כל הזמן כאילו ברבים, הוציא עצמו מן הכלל כל הזמן. כאילו אנחנו בתוך הכלל - - -

<בצלאל סמוטריץ (הבית היהודי):>
טוב, ניסן, אתה לא צריך להיגרר לפופוליזם הזה. זה לא הזמן.

<אלעזר שטרן (יש עתיד):>
לא, אנחנו בתוך זה, אני בתוך זה. אמרתי לך: מהמגזר שלנו, אם זה נוח לך. רק אני בחיים - - -
<היו"ר ניסן סלומינסקי:>
המגזר שלנו – יש מגזרים אחרים. דווקא - - - מגזרים אחרים, אבל טוב, אולי אתה יודע תמיד לראות - - -

<נעמה מנחמי:>
רגע, אני רק רוצה שנתקדם, אז אני רוצה לנסות להציע משהו קונקרטי, אם אפשר.
<היו"ר ניסן סלומינסקי:>
רגע, הוויכוח כרגע זה שש שנים או שבע שנים, כשזה התחיל מארבע שנים.
<בצלאל סמוטריץ (הבית היהודי):>
סליחה, אני מציע חמש.

<היו"ר ניסן סלומינסקי:>
אמרתי: כשזה התחיל בארבע שנים. כל הזמן דיברו על חמש שנים - - -
<ורדה וירט-ליבנה:>
חמש שנים דיברו על שינוי משמעותי.
<היו"ר ניסן סלומינסקי:>
רגע, הלכנו לעשות פשרה, ועכשיו צריכים לעשות פשרה בין חמש שנים לשבע שנים. ושש שנים זה נראה סביר. אוקיי, אבל שמעתי את הערותיכם.

<נעמה מנחמי:>
אבל אני כן חושבת שיש היגיון מסוים בטענה שאם בן-אדם צריך להגיש הצהרת הון ב-1 בינואר וב-1 במרץ הוא פורש, שיניתן לו את ה-grace הזה.
<בצלאל סמוטריץ (הבית היהודי):>
מוסכם.
<היו"ר ניסן סלומינסקי:>
אז זה אמרתי, נוסיף את זה. ההערה של שירי אמרתי - - -
<נעמה מנחמי:>
האם תקופה של שנה של פרישה - - -

<דפנה גוטליב:>
את מדברת על סיום תפקיד?
<היו"ר ניסן סלומינסקי:>
כן, סיום תפקיד. דבר שהוא ידוע.

<נעמה מנחמי:>
סיום תפקיד צפוי, שבמקום בשש שנים הוא יוכל להגיש עד שבע שנים.

<היו"ר ניסן סלומינסקי:>
אני מעדיף שהוא יגיש בסוף תפקיד, אחרת הוא ידע שיש לו שנה.
<מיכאל שפיצר:>
הטכניקה של פשרה בין חמש לשבע – שש, לא מקובלת עלינו, כי לא מנהלים את זה - - -
<בצלאל סמוטריץ (הבית היהודי):>
בסדר, ניסן, אז גם לא מקובלת עלי השש. אני מבקש חמש, נקודה, נו. 

<היו"ר ניסן סלומינסקי:>
בסדר, רבותי.

<בצלאל סמוטריץ (הבית היהודי):>
בוא נתקדם. נצביע על זה. תהיה פה הצבעה – גמרנו.
<היו"ר ניסן סלומינסקי:>
רגע, בצלאל.

<בצלאל סמוטריץ (הבית היהודי):>
לא, אתם עושים פה פיליבסטר. אחר כך תגידו שאין לכם זמן לבוא לדיונים.
<היו"ר ניסן סלומינסקי:>
לא, בצלאל, זה לא הדרך.

<מיכאל שפיצר:>
אנחנו לא עושים פיליבסטר. נפגשנו אתך כמה פעמים לצורך הגעה להסכמות. איפה שלא הגענו להסכמות, כדי לחסוך - - -
<בצלאל סמוטריץ (הבית היהודי):>
לא, חזרתם בכם גם ב-90% מההסכמות, כיוון שלא הצלחנו להגיע להסכמות על הכול. עכשיו, זה בסדר, זו זכותכם - - -

<היו"ר ניסן סלומינסקי:>
בצלאל, בבקשה. מיכאל.

<מיכאל שפיצר:>
אם לא הצלחנו להגיע להסכמות זה לא הופך אותנו לפיליבסטר. זה שומר לנו את הזכות להביא את העמדה שלנו פה בוועדה ולהציג אותה.
<בצלאל סמוטריץ (הבית היהודי):>
אבל הצגתם אותה, נו.
<היו"ר ניסן סלומינסקי:>
די, בצלאל, אי-אפשר אבל ככה. עכשיו הוא מדבר, אז רק הוא מדבר.

<מיכאל שפיצר:>
הייתי מסיים הרבה קודם.
ולכן, מה שאנחנו אומרים, הטרחה והטרדה בדבר הזה, וכמו שאמרה חברתי השופטת וירט-לבנה, אנחנו רצים למרחקים ארוכים, השופטים רצים, הם לא פורשים בגיל 45 ולא בגיל 50, הם פורשים בגיל 70. אז לכן ההיגיון להגיד שאחת לשבע שנים נגיש את אותה הצהרת הון, אני חושב שהיא לגיטימית. מה גם, ששוב צריך לזכור, שאנחנו גם מטופלים בשוטף על-ידי רשויות המס, אין שופט כמעט בישראל שלא מגיש דוח שנתי, אין שופט בישראל, שממילא אם הוא מגיש דוח שנתי, מעת לעת נדרש להגיש הצהרות הון. אחת לשבע שנים, אני חושב שזה לגיטימי לגמרי.
<רויטל סויד (המחנה הציוני):>
מיכה, מה אתה מציע?

<מיכאל שפיצר:>
שאחת לשבע שנים.

<ורדה וירט-ליבנה:>
ואין שופט שלא מגיש רשימת מניעויות כל הזמן.

<היו"ר ניסן סלומינסקי:>
אוקיי. די, ורדה. 
<מיכאל שפיצר:>
רשימת מניעויות, ניתוק כספי. יש לנו את כל הדברים האלה עוד בלי - - -
<היו"ר ניסן סלומינסקי:>
מיכאל, אוקיי.

<אוסאמה סעדי (הרשימה המשותפת):>
אפשר לשמוע מה העמדה של הקאדים השרעיים?
<אדם אבזק:>
אנחנו כמובן מחזיקים בעמדה של השופטים. שבע שנים זה המינימלי. אם יותר ארוך, ודאי היה טוב יותר, אבל שבע שנים זה המינימום.

<היו"ר ניסן סלומינסקי:>
טוב, בסדר. מי גברתי?

<אדם אבזק:>
למי מגישים?
<היו"ר ניסן סלומינסקי:>
רגע, עוד מעט נגיע. למה את שייכת? כי הוא הצביע קודם, אלא אם כן את שייכת לאחד מבתי-הדין.

<מירה סלומון:>
מרכז השלטון המקומי.
<היו"ר ניסן סלומינסקי:>
אה. אז רק שנייה.

<שמחה רוטמן:>
שני דברים. אחד מאוד טכני, זה סעיף (2): ממועד הגשת הצהרת ההון האחרונה שהוגשה לפי הוראות חוק זה. צריך פשוט להעתיק את רשימת החוקים של סעיף (1), כי אז יכול להיווצר מצב שבן-אדם שהתמנה לתפקיד פחות משנתיים לאחר שהוא הגיש הצהרת הון, לעולם לא יצטרך להגיש הצהרת הון. צריך לעשות תיקון טכני, להעביר, כי אם הוא התמנה לתפקיד, לא חלפו שנתיים, הוא לא צריך להגיש, ואז לא יחלפו שש שנים לעולם ממתי שהוא יגיש הצהרת הון לפי חוק זה. אז צריך להוסיף שם לפי כל החוקים - - -
<נעמה מנחמי:>
אבל חוק זה מכיל בתוכו את ההוראות, כולל את סעיף (2), ולכן גם את - - - הנוספות.
<שמחה רוטמן:>
כמו שבסעיף (1) זה כתוב.

<היו"ר ניסן סלומינסקי:>
התופעה יכולה להיות רק אם כל פחות משנתיים הוא משנה תפקיד.

<שמחה רוטמן:>
לא. אני מתכוון ספציפית, בן-אדם שהיה בחוק שירות המדינה ועבר להיות בתפקידים אחרים.

<נעמה מנחמי:>
אל"ף, לפרוטוקול זו כוונתנו. הכוונה היא שזה יהיה גם הוא הגיש לפי חוק אחר. אני לא חושבת שיש צורך לתקן, אבל נתייעץ גם עם נסחות החוק.

<היו"ר ניסן סלומינסקי:>
בסדר. מאה אחוז.

<שמחה רוטמן:>
בסדר. והערה לגופו של עניין: אני חושב שגם שש שנים זה המון זמן. צריך גם לזכור ששרים מגישים פעם בשנה, אם מדברים על מקבילות. אבל אני אומר: ספציפית לעניין שופטים, מאחר שהשופט שפיצר ציין, וגם ציינו את זה בישיבות הקודמות, שרוב השופטים מגישים ממילא הצהרות הון לרשות המיסים.
<היו"ר ניסן סלומינסקי:>
לא.

<שמחה רוטמן:>
כן.

<היו"ר ניסן סלומינסקי:>
הצהרת הון?

<ורדה וירט-ליבנה:>
מס הכנסה.
<שמחה רוטמן:>
דוח, וממילא גם הצהרות הון.

<היו"ר ניסן סלומינסקי:>
לא. אתם מגישים גם הצהרת הון? 

<מיכאל שפיצר:>
כל מי שמגיש דוחות שנתיים מעת לעת, באופן רנדומלי, כשהוא עולה בגורל, הוא מתבקש להגיש - - -
<ורדה וירט-ליבנה:>
זה במדגמי.

<היו"ר ניסן סלומינסקי:>
כשהוא עולה. אבל רוב השופטים מגישים הצהרות הון?

<ורדה וירט-ליבנה:>
לא. מס הכנסה.
<היו"ר ניסן סלומינסקי:>
רק דוח?

<ורדה וירט-ליבנה:>
דוח למס הכנסה.

<שמחה רוטמן:>
מי שמגיש דוח למס הכנסה, אז מה הכנסה אחת לכמה שנים, ממוצע זה יוצא חמש. השאיפה של רשות המיסים זה ממוצע של חמש, לפעמים יוצא עשר, אבל הממוצע שלהם זה חמש. ואז הם מתבקשים להגיש הצהרת הון אחת לחמש שנים. ואז ממילא הוא צריך רק להדביק את copy-paste.
<היו"ר ניסן סלומינסקי:>
אז אם הוא מצהיר, אז אין לו שום בעיה.
<מיכאל שפיצר:>
אז אין בעיה שיהיה שבע באמת.

<שמחה רוטמן:>
לא, אז לא מטיל עומס. 

<היו"ר ניסן סלומינסקי:>
אז זה לא רלוונטי לא לשבע ולא לחמש, כי הוא יכול לתת אותה אפילו.
<מיכאל שפיצר:>
זה רנדומלי לגמרי.
<שמחה רוטמן:>
ולכן חמש זה לא חמש. זה לא עומס כזה גדול, ואפשר לעשות את זה.

<מיכאל שפיצר:>
אתה יודע מה? אתה ממלא לנו את הדוח.

<שמחה רוטמן:>
אני מגיש הצהרת הון גם ככה כל ארבע-חמש שנים, זה בסדר.
<אלעזר שטרן (יש עתיד):>
בגלל שאתה עולה ב - - -

<שמחה רוטמן:>
כי אני עצמאי.

<אלעזר שטרן (יש עתיד):>
אתה אומר שהחוק הזה – לא צריך אותו?
<שמחה רוטמן:>
אם הייתי עובד מדינה – אני עצמאי.

<היו"ר ניסן סלומינסקי:>
מירה, בבקשה.

<אלעזר שטרן (יש עתיד):>
לא, בגלל שכל אחד – אם מגישים - - -

<שמחה רוטמן:>
עובדי מדינה הם לא עצמאיים.

<היו"ר ניסן סלומינסקי:>
רבותי. מירה, בבקשה, מרכז השלטון המקומי.

<מירה סלומון:>
אני מבקשת לחזור להתייחסויות שהיו כאן לגבי העומס שהצהרות ההון מטילות על עובדי הרשויות המקומיות. אצלנו בורכנו בזה שיש לנו גם כאלה שנשארים בתפקידים קבועים ולמשך זמן רב, וגם כאלה שמתחלפים מעת לעת וצריכים לעבור מתפקיד לתפקיד ולהתייחס לזה. היינו מבקשים שהמדינה תעמיד מימון להוצאות שכרוכות בהכנת הצהרת הון שכזו. תודה.
<היו"ר ניסן סלומינסקי:>
רעיון לא רע.
<ורדה וירט-ליבנה:>
אנחנו מסכימים.
<היו"ר ניסן סלומינסקי:>
זה רעיון מצוין.

<נעמה מנחמי:>
אני מציעה פיילוט.
<היו"ר ניסן סלומינסקי:>
יוסי, בבקשה.

<יוסי עמרם:>
תודה. 
<היו"ר ניסן סלומינסקי:>
תגיד מי אתה רק.

<יוסי עמרם:>
יוסי עמרם מהמשמר החברתי.

אדוני היושב-ראש הנכבד, נכבדי, חכמינו לימדו אותנו שעל כל עובד ציבור ונבחר ציבור לשים מול עיניו שני דברים: טובת המדינה וטובת העם, אחרת הנזק מנבחר הציבור יותר מהתועלת לעם ולמדינה. ושמו הטוב זה הדבר שחובה עליו לשמור עליו.
לכן הצהרת הון של נבחרי הציבור וכל בעל תפקיד בכיר זה דבר חובה, כי כל יום שומעים על נבחר ציבור מהרשויות המקומיות או מהכנסת או ממקומות אחרים מקושר לפרשת שחיתות בענייני תרומות וכספים, לא כחוק ולא כדין. והמצב כיום במדינתנו בנוי על השילוש הלא קדוש, אצל חלק גדול מנבחרי העם ושליחיו ולא כולם חלילה, והוא: הון, שלטון ועולם תחתון.
אנחנו, העם בציון – מגיע לנו נבחרי ציבור שבחרנו בהם לבית המחוקקים ולרשויות המקומיות, ונבחרי ציבור אחרים בעלי תפקידים אחרים, שיהיו נקיי כפיים ופועלים בשקיפות מלאה. מי שלא יפעל בשקיפות מלאה, ומי שרוצה להיות businessman – welcome, אבל רחוק מבית המחוקקים ומבתי-המשפט ומהרשויות המקומיות, ומכל מוסד ציבורי שמשרת את אזרחי המדינה. תודה.

<היו"ר ניסן סלומינסקי:>
טוב, תודה לך. אוקיי, בואי תמשיכי. נשאיר את זה שש או שבע, נגיע לסוף נראה.

<בצלאל סמוטריץ (הבית היהודי):>
חמש או שש או שבע, במחילה.
<נעמה מנחמי:>
	
	
	(ב)
	(1)
לשם מילוי חובתו לפי סעיף קטן (א), רשאי בעל תפקיד בכיר להגיש הצהרת הון שהוגשה לרשות המסים בשש השנים שקדמו למועד שבו התקיימו נסיבות שבשלהן הוא נדרש להגיש הצהרת הון כאמור בסעיף קטן (א), ובלבד שצירף להצהרת ההון הצהרה שלפיה לא חל שינוי משמעותי. 

	
	
	
	(2)
הגיש בעל תפקיד בכיר הצהרת הון לפי סעיף קטן זה, יגיש את הצהרת ההון הבאה בתום שש שנים מיום שהגיש את הצהרת ההון לרשות המסים. לעניין סעיף קטן זה – "שינוי משמעותי" – גידול של מעל מיליון שקלים מסך ההון הכולל עליו הצהיר בעל תפקיד בכיר בהצהרת ההון האחרונה שהגיש.

	
	
	
	(3)
הסכום לפי פסקת משנה (1) יתעדכן ב-1 בינואר של כל שנה, בהתאם לשיעור שינוי מדד המחירים לצרכן שמפרסמת הלשכה המרכזית לסטטיסטיקה, הידוע ביום העדכון, לעומת המדד האמור שהיה ידוע ב- 1 בינואר של השנה הקודמת, ויעוגל לסכום הקרוב שהוא מכפלה של 10 שקלים חדשים; השר יפרסם ברשומות הודעה על הסכום המעודכן;


<היו"ר ניסן סלומינסקי:>
תסבירי את זה רגע.

<קריאה:>
קודם כול, זה לפסקת משנה (2).

<היו"ר ניסן סלומינסקי:>
רק רגע. את מוכנה להסביר את זה?

<נעמה מנחמי:>
כן. זה סעיף שניסינו להקל בו באמת על הגשת הצהרות הון נוספת. אדם שהגיש כבר הצהרת הון בשש השנים שקדמו למועד שבו הוא צריך להגיש הצהרה לפי סעיף קטן (א), מה שקראנו עד עכשיו, יכול להגיש את הצהרת ההון שהגיש בעצם לרשות המיסים.
ובסעיף קטן (2), שוב, הצהרת ההון הבאה תיספר שש שנים מאותה הצהרת הון.
<היו"ר ניסן סלומינסקי:>
אלא אם כן יש שינוי משמעותי.
<נעמה מנחמי:>
אלא אם כן היה שינוי משמעותי. אבל בעצם רצינו להבהיר, שהשש שנים מתחילות להיספר בנקודה שהוא הגיש ההצהרה האחרונה, ולא את ההצהרה האחרונה לפי סעיף (א), נכון? 

<היו"ר ניסן סלומינסקי:>
זאת אומרת, שאם מישהו מחויב על-ידי רשות המיסים, עלה ברנדומלי או לא חשוב, הגיש הצהרת הון, אז מאותו הצהרת הון מתחילים לספור את השש שנים.
<דפנה גוטליב:>
מהגשת ההצהרה לרשות המיסים.
<היו"ר ניסן סלומינסקי:>
כן, רשות המיסים. נניח, נדבר שוב על שופט, במחזור של השש שנים הוא נמצא בארבע שנים, ובאיזושהי דרך הוא עלה באקראי על מס הכנסה, לא חשוב, ביקשו ממנו להגיש הצהרת הון והוא הגיש הצהרת הון. אז לא אומרים: כבר עברו ארבע שנים מההצהרה הקודמת שהגשת – לא, הוא מתחיל עכשיו מהתחלה לספור את השש שנים.
<נעמה מנחמי:>
בדיוק. כלומר, הוא לא יצטרך שנתיים אחרי - - -
<דפנה גוטליב:>
שנתיים אחרי הוא יצטרך להגיש את ההצהרה שהוא הגיש לרשות המיסים, בתוספת הצהרה שאומרת שלא היה שינוי משמעותי. ואז המועד הבא ייספר ממועד הגשת הצהרת – חמש, שש, שבע, מה שיוחלט, שנים מהמועד שבו הוא הגיש את הצהרת ההון לרשות המיסים.
<מיכאל שפיצר:>
שבע. תתרגלי למספר שבע.
<ענת ברקו (הליכוד):>
זה בתנאי שלא היה שינוי משמעותי.
<היו"ר ניסן סלומינסקי:>
כתוב: ובתנאי שלא היה שינוי משמעותי.

<ענת ברקו (הליכוד):>
ואז יכול להיות מצב שנגיד הוא קנה דירה באותה תקופה, אז הוא כן צריך להגיש עוד פעם הצהרת הון.
<היו"ר ניסן סלומינסקי:>
לא יודע אם קניית דירה זה שינוי משמעותי. אם הוא לקח את זה מהכסף שלו. אם נניח הוא לקח מהכסף של השקעות בבנק, והוא עשה רק שינוי בין מניות לדירה, אני לא יודע אם זה שינוי משמעותי.
<דפנה גוטליב:>
השינוי המשמעותי זה גידול של מעל מיליון שקל בסך - - -
<היו"ר ניסן סלומינסקי:>
גידול. אז אמרתי: גידול בהון. אם הוא קיבל ירושה, זכה במפעל הפיס, קיבל מחבר, אני לא יודע מה, זה משהו אחר, זה מצריך. אבל אם הוא עשה שינוי רק בין במקום לשים במניות הוא שם את זה בדירה או משהו, אם ההון לא גדל אז זה לא שינוי משמעותי.
<אלעזר שטרן (יש עתיד):>
למה אנחנו לא מסתפקים בזה שהוא יגיש רק על שינוי?
<היו"ר ניסן סלומינסקי:>
מתי? מסתפקים.

<אלעזר שטרן (יש עתיד):>
כל שנה.

<היו"ר ניסן סלומינסקי:>
לא, זה מסתפקים.

<ורדה וירט-ליבנה:>
בהתחלה דיברנו על זה - - - להגיש שינוי משמעותי. למה אני צריכה - - -
<אלעזר שטרן (יש עתיד):>
נכון.

<נעמה מנחמי:>
חשבנו שזה מאוד קשה להגדיר את הנושא של "שינוי משמעותי".
<אלעזר שטרן (יש עתיד):>
למה? הנה, עכשיו הגדרנו.

<בצלאל סמוטריץ (הבית היהודי):>
זה מייצר טלאי על טלאי על טלאי על טלאי, ויהיו לך עשר סוגים של הצהרות הון כאלה וכאלה.
<נעמה מנחמי:>
אם אפשר רק להשלים את המשפט. "שינוי משמעותי" – הגדרנו אותו כ-1,000,000 שקלים. אבל יש אנשים ש-1,000,000 שקלים לא יהיה שינוי משמעותי, כי המשכורת שלהם, הגם שהם בשתי הדרגות הבכירות, בפרט ברשויות המקומיות, גם נקבנו שם בכל מיני בעלי תפקידים ספציפיים, לא בהכרח שבשבע שנים או בעשר שנים הוא יצבור הון נוסף של 1,000,000 שקלים, כי גם יש לו הוצאות. כלומר, זה לא רק בהכנסות שלך, אלא בכמה נשאר לך בסוף היום אחרי ההוצאות שלך. ואם הוצאת הרבה, או אם המשכורת הבסיסית שלך היא לא מאוד גבוהה, או ההון הראשוני שלך הוא לא מאוד גבוה, יכול להיות שלעולם לא תגיע ל-1,000,000. אז ניסינו לעשות פה איזשהו איזון.
<אלעזר שטרן (יש עתיד):>
רגע, ואז מה?
<נעמה מנחמי:>
ואז לעולם לא תגיש הצהרת הון.

<אלעזר שטרן (יש עתיד):>
ואז מה?
<ורדה וירט-ליבנה:>
למה? עם הכניסה לתפקיד אתה מגיש.
<היו"ר ניסן סלומינסקי:>
רק רגע.

<אלעזר שטרן (יש עתיד):>
ואז מה?

<נעמה מנחמי:>
אתם יכולים להחליט.
<אלעזר שטרן (יש עתיד):>
מה אנחנו רוצים לעשות פה, בצלאל? מה אנחנו רוצים לעשות?
<היו"ר ניסן סלומינסקי:>
בצלאל, אני רוצה רגע להסביר את המשמעות של "שינוי משמעותי". "שינוי משמעותי" הרי יכול להיות נניח, שאקבל 2,000,000 שקל ואוציא אותם. ואז הסכום שלי לא גדל באמת. היה מעבר של 2,000,000 אצלי, אבל מבחינת ההגדרה של גידול של 1,000,000 הוא לא גדל, ההון שלי, כי הוצאתי את ה-2,000,000 שקיבלתי על כל מיני דברים אחרים: עשיתי בילויים וכו'.
<ורדה וירט-ליבנה:>
לא, זה דווקא - - -
<היו"ר ניסן סלומינסקי:>
לכן אני אומר, שזה לא בהכרח ש"שינוי משמעותי" נותן לי תמונה אמיתית.
<אלעזר שטרן (יש עתיד):>
למה אם אתה מוציא זה ייתן? הרי זה גם לא יהיה בהצהרת ההון?
<היו"ר ניסן סלומינסקי:>
בהצהרת ההון אני חושב שחייבים - - -

<אלעזר שטרן (יש עתיד):>
לא, אבל אם הוצאת - - - זה לא יהיה.
<היו"ר ניסן סלומינסקי:>
אני לא יודע מראש, אבל להערכתי - -

<מיכאל שפיצר:>
אתה צודק. זאת בדיוק הבעיה.
<היו"ר ניסן סלומינסקי:>
- - לפחות מה שאני שומע היום, מבקשים ממבקר המדינה, אז יש שמה כן בהצהרות, יש כן את התנודות שאתה כן צריך לתאר אותן.
<אלעזר שטרן (יש עתיד):>
אגיד לך איזה שאלה פה: איזה אנשים אתה מכניס פה לכותרת של חשודים?
<היו"ר ניסן סלומינסקי:>
לא חשודים. אין הגדרה של חשודים, מחקנו.
<אלעזר שטרן (יש עתיד):>
שנייה, רגע, אני יודע, חס וחלילה, טפו, טפו, טפו.
<היו"ר ניסן סלומינסקי:>
מחקנו את זה.

<אלעזר שטרן (יש עתיד):>
בסדר. איזה אנשים אתה מכניס פה? תקרא לזה איך שאתה רוצה, לא אכפת לי שתמצא מילה אחרת. איזה עומס אתה מעמיס עליהם בהקשר של למי ללכת? ומה אתה רוצה להשיג?
תראה, אתה אומר לי: יהיה קשה לנו להגדיר – תסתכל כמה אנחנו מגדירים פה, כל אות וכל מילה וכל תת-סעיף. מה הבעיה הייתה? שאתה, אם אתה איש לא משנה איזה – אתה יודע מה? מבחינתי כל איש ציבור אפילו, שאם קיבלת 1,000,000 שקל או לא משנה, תקבע חצי מיליון או מיליון, אתה מדווח, יש מחשב, אתר של מס הכנסה – תדווח. למה כל הדבר הזה, שכל אחד הוא בחזקת חשוד פה, ואחרי זה צריך לפרנס כל מיני אנשים. אני מפרנס אנשים כאלה, תאמין לי, אני מגיש דוחות. למה צריך את זה?
עכשיו, אתה מכניס אלוף בצבא, שלא יודע ללכת לרופא, ואתה אומר לו: עכשיו תלך לרואה חשבון? הוא לא יודע, אין לו רופא, הוא לא יודע מה זה עורך-דין.
<ענת ברקו (הליכוד):>
שהצבא ייתן את השירות הזה.

<אלעזר שטרן (יש עתיד):>
אוקיי, בדיוק, והעירייה תיתן את השירות הזה, ובית-המשפט ייתן את השירות, ואחלה. בשביל מה אבל? 

<ורדה וירט-ליבנה:>
אנחנו נצטרך לממן.
<היו"ר ניסן סלומינסקי:>
קודם כול, זו הצעת החוק. אז אתה יכול להגיד שאתה לא מסכים עם הצעת החוק. לא, מה שאתה אומר, דובר כבר בישיבות הקודמות, כבר הגענו לשלב של הקריאה. אז עברנו את הנושא הזה. שוב, חס ושלום, אין מטרה של החוק הזה לחשוד, אבל ראינו כבר רמטכ"לים שמאוד בקיאים בכל מיני השקעות.
<אלעזר שטרן (יש עתיד):>
- - - בקיאים, דרך אגב. אם היו בקיאים הם לא היו מוכרים.
<היו"ר ניסן סלומינסקי:>
לא משנה.

<אלעזר שטרן (יש עתיד):>
קודם כול, אתה מדבר על רמטכ"ל אחד.

<היו"ר ניסן סלומינסקי:>
לא, סתם, אני צוחק.

<אלעזר שטרן (יש עתיד):>
אתה צוחק.
<היו"ר ניסן סלומינסקי:>
לא, אני מדבר גם, אני לא רוצה להגיד, על איש צבא שהיום נמצא – טוב, לא חשוב, עזוב. לא חשוב, מחקתי.

<אלעזר שטרן (יש עתיד):>
אני יכול להוסיף לך.
<היו"ר ניסן סלומינסקי:>
בסדר, לא משנה.

<אלעזר שטרן (יש עתיד):>
יכול להיות שיש מישהו שיגיד שבתפקידים בכירים כל חודש צריך להגיש פה דוח הצהרת הון.
<היו"ר ניסן סלומינסקי:>
זה מדובר בתפקידים בכירים.

<אלעזר שטרן (יש עתיד):>
בכירים מאוד.
<בצלאל סמוטריץ (הבית היהודי):>
אני כן רוצה שנייה בשני משפטים.

<היו"ר ניסן סלומינסקי:>
בוא, אבל אני רוצה שנתקדם.

<בצלאל סמוטריץ (הבית היהודי):>
אני נורא רוצה להתקדם, אבל כדי להתקדם אני רוצה שוב, רק שנייה כדי שנשים שוב, אלעזר, את הבסיס רגע אחד על השולחן. אפשר להתווכח, והיו כאן דיונים עקרוניים לפני שהתחלנו בהקראה, על האם בכלל הכלי הזה של הצהרת הון הוא יעיל או לא יעיל בהרתעה בסופו של יום בלשמור על טוהר המידות ואמון הציבור בשירות הציבורי? אפשר להתווכח על זה. נכון להיום העמדה שמקובלת במדינת ישראל היא שהדבר הזה מועיל. הראיה, שהרבה מאוד אנשים מגישים אותו כבר היום. חלק מן הפקידים הבכירים בשירות הציבורי, נבחרי ציבור מגישים.
כל מה שעושה הצעת החוק הזאת זה מנסה לייצר האחדה, ולהגיד: אם מישהו צריך להגיש, אז כולם צריכים להגיש. אני לא חושב שהמשמעות היא שזה מגדיר מישהו חשוד, אבל אם מבחינתי מישהו חושב שחברי כנסת הם חשודים, אז גם אנשים אחרים הם חשודים.

ועוד פעם, אני לא חושב שזאת הגדרה של חשוד. יש לזה כנראה אפקט מצנן, יש לזה אפקט מרתיע, העובדה שבן-אדם מעת לעת, ולכן גם התקופה לא יכולה להיות ארוכה מדי, מעת לעת עומד מול המראה, עומד מול עצמו, נותן דין וחשבון. הוא יודע שהוא יצטרך לתת דין וחשבון, בדיוק כמו אותו שוטר קצין, שבין הסיווג הביטחוני לפני שהוא מתקדם בתפקיד, צריך לעבור פוליגרף. הוא יודע מראש שהוא יעמוד מול הפוליגרף הזה, אז הוא יודע מראש שהוא צריך להיזהר. 

מה, אתה חושד בכל הקצינים? הרי אותם אלופים, עזוב עכשיו הצהרת הון, עוברים פוליגרף מתפקיד לתפקיד – מה, אתה חושב שהם שקרנים? לא, אבל כולם בני-אדם, ולבן-אדם יש כנראה גם יצר הרע, וצריך לייצר לו אפקט מרתיע. אז אותו קצין שיודע שלפני שהוא יתמנה להיות מג"ד – מג"ד לא, אבל אחר כך, לא חשוב, לפני שיהיה אוגדונר הוא יצטרך לעבור פוליגרף, אז הוא נזהר.

אז אותו דבר, הוא יודע שהוא צריך להגיש הצהרת הון, והוא יודע שיום יבוא אולי וגם הצהרת ההון הזו תיפתח ותיבדק אם יהיה איזשהו צורך, אז הוא מכלכל את צעדיו בתבונה. אנחנו לא חושדים באנשים מצד אחד - - -
<אלעזר שטרן (יש עתיד):>
- - - היא לא נפתחת?
<היו"ר ניסן סלומינסקי:>
ההצהרה הזאת – לא, כמו שלנו.

<בצלאל סמוטריץ (הבית היהודי):>
היא לא נפתחת, היא כמו שלנו. והיא נועדה, אמרתי, עוד פעם, עכשיו תוך כדי דיבור עלה לי הרעיון של הפוליגרף, באמת לא התכוונתי לפני זה, זאת השוואה מצוינת, זו דוגמה נהדרת. לא, אנחנו לא חושדים לרגע ולא מטילים דופי לא בקציני צה"ל ולא בקציני משטרה, ועדיין אנחנו - - -
<אלעזר שטרן (יש עתיד):>
סליחה, יש הבדל מהותי מאוד, הבדל מהותי מאוד. פוליגרף זה בגלל שנותנים לך דברים. פה לא נותנים לך כסף - - - 
<היו"ר ניסן סלומינסקי:>
אלעזר, תן לו לסיים.

<בצלאל סמוטריץ (הבית היהודי):>
לא, פוליגרף זה לא כי הוא נותן לך חומרים, פוליגרף זה כי חושדים בך שאולי הדלפת חומרים לעיתונאים.

<אלעזר שטרן (יש עתיד):>
לא יודע, זה בכלל לא נכון.
<ענת ברקו (הליכוד):>
מוודאים ששמרת על הסוד. עדיף ללכת בגישה חיובית.
<בצלאל סמוטריץ (הבית היהודי):>
ענת, זה מה שאמרתי. אני רק אומר, שאנחנו מייצרים במערכות הציבוריות שלנו כל מיני מנגנוני בקרה. קרא לזה המפכ"ל, היה לזה שם מאוד טוב בדיון שהיה בוועדת הפנים שבוע שעבר, אני לא זוכר. בקיצור, דברים שנועדו למנוע מאתנו לעשות מעשים שאנחנו לא רוצים שנעשה, וזה בסדר גמור. אנחנו לא חושדים באף אחד: לא חושדים לא בקצינים ולא בשופטים וגם לא בחברי כנסת, בואו תתפלאו.
אבל once מדינת ישראל החליטה – וזה המצב היום, אלעזר, אתה רוצה להגיש הצעת חוק שתבטל בכלל הצהרות הון, כי זה רק בירוקרטיה שלא מועילה? לך על זה, כרגע המצב הוא שמגישים. כל מה שעשיתי בהצעה הזו – ביקשתי להאחיד. ומאז באים לכאן אנשים, שמספרים כמה הם מוכנים לזה, אין להם שום בעיה עם זה, הם מאוד בעד, אבל הם כל רגע הם מנסים לסרס את זה – כל שבע שנים. הרי שבע שנים זה התיישנות, אין שום משמעות של מה שהצהרת לפני שבע שנים למה שהצהרת היום.
<ורדה וירט-ליבנה:>
זה לא התיישנות.
<מיכאל שפיצר:>
אני מבקש להעיר עוד הערה, אדוני.
<היו"ר ניסן סלומינסקי:>
רגע, שנייה. ענת.

<ענת ברקו (הליכוד):>
היום כל עצמאי, כל שנה, כשמגישים את הדוח השנתי, בעצם מצהירים. זה לא הצהרת הון, אבל מצהירים אם משהו השתנה: קנית אוטו, מכרת אוטו, קנית דירה, שכרת משרד. כל הדברים האלה באים לידי ביטוי בכל דוח שנתי. זאת אומרת, שאם אנחנו מדברים כאן על משהו שהוא סגור, אולי גם במתכונת שאנחנו הגשנו בכנסת - -

<היו"ר ניסן סלומינסקי:>
זה דומה.

<ענת ברקו (הליכוד):>
- - אז זה לא כזה סיפור מסובך. זה גם לא כזאת בירוקרטיה, ואני לא יודעת אם צריך ללכת לרואה חשבון.
<בצלאל סמוטריץ (הבית היהודי):>
סתם. נכון. לא צריך.
<ענת ברקו (הליכוד):>
צריך להוציא את כל הנסחים או כל הדברים האלה, וזהו.

<מיכאל שפיצר:>
יש לי עוד הערה, אדוני, בהתייחס למה שאמרת על קיבלתי 2,000,000, הוצאתי 2,000,000.
<היו"ר ניסן סלומינסקי:>
לא, סתם, לא התכוונתי.

<מיכאל שפיצר:>
לא, אני מביא את זה דווקא כדוגמה, זה בדיוק ההבדל בין הבדיקה שעושות רשויות המס, שיודעות לעשות בדיקה, לבין הדוחות האלה שהופכים בעצם לחסרי משמעות. כי מס הכנסה בודק את הצהרת ההון הראשונה שלך, בודק את ההצהרה האחרונה שלך ובודק מה קרה ביניהן. ואם הוא בודק לך גם את ההוצאות וגם את ההכנסות, כמה פעמים נסעת לחוץ לארץ, מה עשית כך, מה עשית כך, ואם בסופו של יום אתה נמצא במקום בלתי סביר אל מול הדוחות שלך, אז מתחילים לשאול אותך שאלות. בסיטואציה של החוק הזה אין לזה שום משמעות. וחבל, באמת. 
<היו"ר ניסן סלומינסקי:>
אבל זו אותה סיבה שאנחנו חברי הכנסת גם מגישים. בדיוק אותו דבר.
<מיכאל שפיצר:>
אין הכי נמי.
<היו"ר ניסן סלומינסקי:>
אז יכול להיות שאפשר היה ללכת לבטל את כל הדברים. אבל מאחר שזה קיים - - -
<מיכאל שפיצר:>
אני חושב שמה שחבר הכנסת שטרן אמר, אם אדם מדווח לרשויות המס, הוא מגיש דוח שנתי, בדיוק גם בחוק כאן, ממילא אם מתעורר איזשהו חשד פלילי כלפיו בהקשר של העלמות, של הלבנת הון, של לא יודע מה, הדוחות האלה נחשפים. זה כפילות מיותרת.
אז לכן באמת אני אומר: אנחנו בעד, כי אין לנו מה להסתיר, אבל אנחנו משתדלים להקטין את הנזק של החוק הזה.
<אלעזר שטרן (יש עתיד):>
הפרלמנט הכי מחוקק בעולם אנחנו.
<ורדה וירט-ליבנה:>
למזער את זה פשוט.

<היו"ר ניסן סלומינסקי:>
מאה אחוז. אוקיי, בואי תמשיכי.

<נעמה מנחמי:>
	
	
	(ג)
על אף האמור בסעיף קטן (א), מפקח רשאי להאריך את מועד הגשת הצהרות ההון לתקופה שלא תעלה על 90 ימים, אם סבר כי נסיבות העניין מצדיקות זאת.

	ריכוז הצהרות ההון
	4.
	(א)
מפקח ינהל רישום בדבר הצהרות ההון שהוגשו לפי חוק זה.

	
	
	(ב)
מפקח ירכז את הצהרות ההון וישמור אותן בנפרד מכל מידע אחר, באופן שיש בו כדי להעניק להן הגנה מפני חדירה או כניסה למקום שמירתן בלא הרשאה, והוא יבער אותן כפי שיקבע השר.


<מיכאל שפיצר:>
אני חושב שצריך להחזיר אותם לשולח בתום תקופה במקום לבער.
<היו"ר ניסן סלומינסקי:>
שנייה אחת. קודם כול, המפקח פה יוגדר בהמשך?
<נעמה מנחמי:>
כן.

<היו"ר ניסן סלומינסקי:>
אוקיי.
<נעמה מנחמי:>
כלומר, כרגע המפקח מוגדר בסעיף 1: "מפקח" – גורם המנוי בטור ב' בתוספת הראשונה. כלומר, לכל אחד מהגופים יש את המפקח הרלוונטי.
<ורדה וירט-ליבנה:>
בסדר, על זה אנחנו גם רוצים לדבר.
<היו"ר ניסן סלומינסקי:>
נגיע לזה.

<נעמה מנחמי:>
נגיע לשם.

<מיכאל שפיצר:>
אבל אנחנו מבקשים, אני חושב שבתום התקופה, צריך להגדיר אותה בחוק, וקודם האופציה הראשונה צריכה להיות להחזיר את זה למגיש הצהרת ההון. האופציה הראשונה, אדוני, צריכה להיות להחזיר את החומר הזה לשולחו. הוא בעל החומר, להחזיר לו את זה. ואם מסיבה כלשהי זה לא ניתן לביצוע, אז לבער.
<נעמה מנחמי:>
למה? מה ההיגיון שמאחורי זה?
<מיכאל שפיצר:>
ההיגיון – זה חומר שלו. מה זה לבער?

<נעמה מנחמי:>
שישמור העתק.
<היו"ר ניסן סלומינסקי:>
לא זו הנקודה. כשאת אומרת לבער, וכל הזמן תהיי בחשד, אולי הפקיד הזה לא שרף את זה, אולי זה שוכב.
<נעמה מנחמי:>
אז אולי צריך להודיע לו על ביעור.
<מיכאל שפיצר:>
אבל למה לא להחזיר לו את זה?

<דני חורין:>
זה גם מה שמתנהל ברשות המיסים.

<היו"ר ניסן סלומינסקי:>
מה הבעיה להחזיר את זה?

<בצלאל סמוטריץ (הבית היהודי):>
סתם כדי שהאוצר לא יגיד שהוא צריך עכשיו עוד 2,000,000 שקל לחוק, כי זה עולה בולים ודואר לשלוח מעטפות לכולם. חבר'ה, מה אנחנו עכשיו, עוד נסבך, עוד בירוקרטיה?

<מיכאל שפיצר:>
גם ביעור עולה כסף.
<בצלאל סמוטריץ (הבית היהודי):>
רשות המיסים מחזירה לך הצהרת הון?
<היו"ר ניסן סלומינסקי:>
רגע, רבותי. מה אתה אומר?

<דני חורין:>
מה שאני אומר זה שכבר היום הרי מוגשות הצהרות הון ודוחות שנתיים לרשות המיסים. רשות המיסים לא מחזירה את הדברים האלה לאחר תקופה. מוגשות הצהרות הון היום גם על-ידי עובדי מדינה, וגם הם לא מקבלים את זה חזרה.
<היו"ר ניסן סלומינסקי:>
ומה עושים איתם אחר כך?

<דני חורין:>
אני חושב שההוראה הזו של ביעור לאחר תקופה, כפי שמקובל לגבי כל מסמך שנמצא במסגרת המדינה - - -
<היו"ר ניסן סלומינסקי:>
עובדי מדינה שמגישים, ואחר כך הפסיקו להיות עובדי מדינה, מה קורה עם הצהרת ההון שלהם?
<דני חורין:>
הכוונה היא להחיל את ההסדר הזה - - -
<היו"ר ניסן סלומינסקי:>
לא, עד היום. מה קורה עד היום?

<מיכאל שפיצר:>
ומה היום?

<דני חורין:>
היום אין הוראה שמתייחסת לביעור.
<היו"ר ניסן סלומינסקי:>
אז מה עושים?

<דני חורין:>
נכון לעכשיו שומרים את הצהרות ההון.
<היו"ר ניסן סלומינסקי:>
שומרים את זה.

<מיכאל שפיצר:>
אין שום סיבה לשמור את זה.
<היו"ר ניסן סלומינסקי:>
אז זה יותר גרוע.

<מיכאל שפיצר:>
יש הבדל מאוד גדול - - -

<דני חורין:>
ולכן אחד התיקונים שמוצעים פה זה באמת העניין של הביעור.
<היו"ר ניסן סלומינסקי:>
רק שנייה. הרי יש כאן עוד עניין. עובד מדינה נגיד – אני מדבר על עובד מדינה, אבל אני לא רוצה לדבר אפילו על שופט או אלוף – סיים את תפקידו, אחר כך עבר קצת זמן ונפתחת חקירה. אז פתאום מתחילים להגיע שמועות או כל מיני אינפורמציות, וחשוב, כן רוצים לראות את הצהרת ההון. אם מיד לאחר מכן משמידים אותה.
<דני חורין:>
לא מיד.
<היו"ר ניסן סלומינסקי:>
30 יום זה די מיד.

<דני חורין:>
לא. יבער אותם כפי שיקבע השר, כלומר בתקנות יצטרכו לקבוע מה התקופה שלאחריה מבערים.
<היו"ר ניסן סלומינסקי:>
זה מה שאני אומר. לכן ימתינו בטח שנה או יותר כדי לראות.
<דני חורין:>
להערכתי יותר.

<היו"ר ניסן סלומינסקי:>
אבל אז אם ממתינים, אחר כך להתחיל לחפש את הכתובת של כל אחד ואחד איפה הוא.

<דני חורין:>
זה לא סביר.

<היו"ר ניסן סלומינסקי:>
כשהוא כבר עזב את הכול, עדיף שיבער מאשר יתחילו להחזיר לו את זה.
<מיכאל שפיצר:>
סליחה. קודם כול, יש הבדל מאוד משמעותי בין הצהרות הון של מס הכנסה, שכל אחת מהן היא בסיס להשוואה בדוח הבא. לכן לא מחזירים ולא מבערים. פה ברגע שהאיש סיים את תפקידו – נגמר. אני אומר: כאופציה ראשונה להחזיר, כמו שאתה אומר, לא צריך לחפש. אבל בדרך כלל יש את הכתובת, יש למי להחזיר. ואם לא מצליחים להחזיר, אז לבער.

<היו"ר ניסן סלומינסקי:>
לא, לא הבנת, מיכאל. אני אומר: נניח הוא סיים בגיל 70.
<מיכאל שפיצר:>
לא, את זה קיבלתי, שנה נחכה.

<היו"ר ניסן סלומינסקי:>
שנה או יותר.

<מיכאל שפיצר:>
כמה שתגידו.

<היו"ר ניסן סלומינסקי:>
אם צריכים לחכות שנה או יותר קצת, אחר כך להתחיל לחפש כתובות של כל אחד וכו', ומה הוא עושה.

<מיכאל שפיצר:>
אבל תשאיר את זה באופציה. תחזיק שנה, בתום השנה או שנחזיר לו או שנחזיר לבן-אדם, ואם אי-אפשר נבער. מה לא בסדר בזה?
<ורדה וירט-ליבנה:>
בסך הכול יש את הכתובות של כולם.
<מיכאל שפיצר:>
הגמלאי מקבל תלוש גמלה כל חודש.

<דני חורין:>
כפי שאדוני אמר, זה לא יוחזק הרי לשנה, אני מניח שזה יוחזק למספר שנים לא מועט, כדי שאם יהיה צורך להשתמש בזה, אפשר יהיה לעשות את זה.
<ורדה וירט-ליבנה:>
כמה שנים?
<מיכאל שפיצר:>
אבל זה אנחנו גם מבקשים לקבוע את זה בחוק ולא בתקנות.
<היו"ר ניסן סלומינסקי:>
בסדר. כאן כתוב: כפי שיקבע השר, כי יש כאן מחשבה, הרי הרבה פעמים רק אחרי שאדם מסיים את תפקידו, וראינו את זה גם נניח בתפקידים אחרים – לא רוצה לדבר על שופטים – שכל זמן שהוא בתפקיד יש יראה ממנו, הוא שולט. אחרי כן, אז מתחילים להיפתח הפיות ואז מתחילים לספר ואז מתחילים לבדוק, ואז חשוב שתהיה הצהרת ההון.
לכן צריך איזה תקופה, שאני לא בקיא, לא יודע כמה זמן מקובל, זה רשויות אחרות צריכות להגיד בסטטיסטיקה, מתי הסיכוי יורד לאפס שעוד יצטרכו להשתמש בזה.
<מיכאל שפיצר:>
אבל שוב, יש את הצהרות ההון שלו לרשות המיסים. זאת ההצהרה החשובה.
<היו"ר ניסן סלומינסקי:>
אני לא יודע אם יש לאותו שופט הצהרה לרשות המיסים. לאותם אנשים, לא יודע אם יש להם הצהרות לרשות המיסים. אם יש לכולם, אז אין לנו בעיה - - -
<קריאה:>
לא מדובר רק על שופטים.

<מיכאל שפיצר:>
אנחנו מדברים על השופטים.
<היו"ר ניסן סלומינסקי:>
לא, הבנתי מורדה שלשופטים – לרובם אין הצהרות הון.

<ורדה וירט-ליבנה:>
לא, אין לכולם, זה רנדומלי.
<היו"ר ניסן סלומינסקי:>
זה רנדומלי, אז זה לא טוב. טוב, די, רבותי. בוא נשאיר את זה כרגע יבער.

<מיכאל שפיצר:>
אבל רק שתירשם הבקשה שלנו, שכאופציה ראשונה זה יוחזר, ואם זה לא מסתדר אז יבוער.
<היו"ר ניסן סלומינסקי:>
בסדר, הבקשה שלכם תוכל להירשם רק אם יהיה חבר כנסת שידגול בזה מה שנקרא. כי עם כל הכבוד, כדי שזאת תהיה הסתייגות, צריך שמישהו מחברי הכנסת ירצה לשנות את זה. יכול להיות שמישהו ירצה, יכול להיות שלא, אבל אני אומר: כרגע זה נשמע סביר, כי אם הייתי יודע להגדיר נניח כמה זמן צריך להחזיק, מה המקובל, נניח ארבע שנים, סתם, שבאופן סיסטמתי מבחינת רשויות המס - - -
<יואב בן צור (ש"ס):>
על סמך מה אתה קובע את התקופה?
<היו"ר ניסן סלומינסקי:>
אמרתי שאני לא יודע לקבוע. אמרתי: הפוך, אני לא יודע. אם הייתי יודע לקבוע אז הייתי קובע. מאחר שאני לא יודע לקבוע, וצריך לשאול כמה רשויות המס, מהניסיון שלהן, או רשויות החקירה במשטרה, כמה זמן אחרי שמישהו סיים את תפקידו ולא צץ שום דבר, יכולים להגיד: זהו, זה שקט. לא יודע. כי הרבה פעמים רק אחרי שהוא מסיים את התפקיד אנשים מתחילים לדבר, אז יש להם את האומץ.
אז לכן אם נקבע כאן זמן, יכול להיות שאנחנו מפספסים, ולא זה מה שאנחנו רוצים. אני מניח שהשר, כשיצטרך לקבוע, הוא כן יעשה את הבדיקה הזאת, והוא יקבע את הזמן אחרי שהוא יתייעץ עם רשויות המס, עם המשטרה וכל אלה.
<מיכאל שפיצר:>
למה אנחנו יודעים לקבוע כל כמה זמן להגיש הצהרת הון, ולא מסוגלים לקבוע מתי זה יבוער? מה - - - הגדול? מישהו התייעץ עם רשויות המס - - - 
<היו"ר ניסן סלומינסקי:>
או, באמת, מיכאל. עזוב, מה שאמרת עכשיו, אין לזה קשר. אנחנו כאן יכולים לקבוע כל ארבע שנים נניח. בכנסת אנחנו כל ארבע שנים מגישים, אז אפשר לקבוע אצל כולם כל ארבע שנים. אפשר לקבוע חמש או שש בנושא הזה. אבל מתי להשמיד או להחזיר את זה, אחרי שהאיש סיים את תפקידו, אז אני אומר שיש היגיון גדול, וכנראה במציאות זה גם קיים, שאחרי שאדם מסיים את תפקידו, ואני לא מדבר על השופטים כרגע, מיכאל. אני יודע, יכול להיות ראשי ערים, יכול להיות בעלי תפקידים אחרים, שכל זמן שהוא בתפקיד הוא שולט, אף אחד לא פותח את הפה, אבל אחרי שהוא עוזב אז מתחילים הסיפורים, מה קרה שהוא מכר את זה ועשה את זה וכו' וכו', ואז כן נזקקים להצהרת ההון.
אז יש כנראה ניסיון גדול ברשויות המס או במשטרה, כמה זמן אחרי שאיש סיים את תפקידו ואין כולם – כמה זמן?
<מיכאל שפיצר:>
בסדר, אז בוא נבדוק ונכניס את זה לחוק.
<היו"ר ניסן סלומינסקי:>
בסדר, אז אני אומר: אני לא יודע לבדוק. השר יעשה את זה ויבדוק את זה, ויקבע את הזמן, כמה זמן אחרי כן. אנחנו לא חושדים בשר – שר המשפטים, נכון?
<קריאה:>
כן.

<היו"ר ניסן סלומינסקי:>
נו, מישהו חושד בשר המשפטים?

<ענת ברקו (הליכוד):>
שרה.

<היו"ר ניסן סלומינסקי:>
לא, זה שר המשפטים, זה הגדרה. יכולה להיות שרה, אבל אני אומר, זה הרי חוק שיהיה לעוד 30-20, יכול להיות שעד אז היא כבר תהיה משהו אחר. אולי היא תהיה ראש ממשלה, אי-אפשר לדעת.

<ענת ברקו (הליכוד):>
אולי יש לנו כאן עוד הצעה.

<שמחה רוטמן:>
רק הערה טכנית על העברה ממפקח למפקח. מאחר שמפקח פה מנהל רישום על הצהרות הון, ויכול להיווצר מצב שבן-אדם עבר ממפקח למפקח, כי הוא עבר מתפקיד לתפקיד, שיהיה איזשהו הסדר בחוק שהמפקח מעביר למפקח הבא, כי הוא מגיש את הצהרת ההון בתוך שנתיים.
<היו"ר ניסן סלומינסקי:>
שמחה, מה שאתה אומר זה נכון. אנחנו עובדים קשה מאוד שבחקירות, וזה תישאר לחוק השני, שגוף אחד יעביר לגוף השני מה שהוא יודע, ולא כמו שהיה בחקירה של שר ידוע, שזה לא העביר לזה. אז יש בעיה בנושא הזה. אני מניח שהפשיטא צריך להיות שיעבור.
<שמחה רוטמן:>
אבל בגלל שזה מידע פרטי, אתה חייב הסמכה בחוק לפגוע בפרטיות שהוא מעביר.
<היו"ר ניסן סלומינסקי:>
למה? הוא מעביר משהו סגור. מה הוא מעביר?
<שמחה רוטמן:>
זה מידע פרטי שהוא מעביר מא' לב'. אחרת זה פוגע בפרטיות, אם אין לו אישור.
<נעמה מנחמי:>
החובה היא על האדם להגיש הצהרת הון.
<היו"ר ניסן סלומינסקי:>
לא חשוב. אם יש בעיה, אז אפשר שבזמן שהאיש עובר ממפקח למפקח - - -

<נעמה מנחמי:>
זה יכול להיות בהסכמה.

<שמחה רוטמן:>
בסדר.

<דני חורין:>
החוק מאפשר בהסכמה.

<נעמה מנחמי:>
תשמור את ההערה. לדעתי זה מוסדר, אבל תשמור. 

<שמחה רוטמן:>
אם זה מוסדר, זה מוסדר.

<בצלאל סמוטריץ (הבית היהודי):>
- - - חדש הוא צריך להגיש בעצם הצהרה חדשה. אם הוא ירצה, אז הוא יבקש מהמפקח ההוא: תן לי את ההצהרה - - -

<היו"ר ניסן סלומינסקי:>
לא.

<שמחה רוטמן:>
איך מפקח א' יכול להעביר למפקח ב'?

<היו"ר ניסן סלומינסקי:>
אז יתחילו לחפש. אז טוב שירכז אחד. טוב, רבותי.

<נעמה מנחמי:>
רק דבר אחד. אנחנו ב-4, בעצם כל התקנות הן באישור ועדה, ולכן גם זה יהיה באישור הוועדה. כל נושא הביעור, יהיה על זה דיון, תוכלו - - -
<היו"ר ניסן סלומינסקי:>
נוכל להזמין. תקנות השר יהיו בין כה וכה - - -
<נעמה מנחמי:>
כל נושא הביעור יהיה באישור ועדה, ולכן תוכלו לבוא ולהעיר - - - 

<היו"ר ניסן סלומינסקי:>
על הקביעה של השר.
<בצלאל סמוטריץ (הבית היהודי):>
הלאה.

<נעמה מנחמי:>
	סמכויות פיקוח
	5.
	לשם מילוי תפקידו ופיקוח על ביצוע ההוראות לפי חוק זה רשאי מפקח –

	
	
	(1)
לדרוש מבעל תפקיד בכיר למסור לו כל מסמך הנדרש לשם מילוי הצהרת ההון; בפסקה זו, "מסמך" – לרבות פלט, כהגדרתו בחוק המחשבים, התשנ"ה-1995;

	
	
	(2)
לערוך בדיקות מעת לעת בדבר תקינות הצהרות ההון שהוגשו לפי חוק זה ועמידתן בהוראות החוק.


<מיכאל שפיצר:>
סעיף (1) לא כל כך ברור לנו. זה בעצם הופך אותו לפקיד שומה, את המפקח. הדרישה היחידה על-פי הכוונה של החוק, אם הטופס לא מולא כמו שצריך להתמלא.
<נעמה מנחמי:>
לא, אבל אם הוא לא צרף לטופס הזה את הדוח מהבנק על ניירות ערך בבנק.

<דפנה גוטליב:>
אז הוא על פניו לא יכול לבקש - - -
<מיכאל שפיצר:>
אז שיהיה כתוב: כל מסמך שיש, לצרף להצהרה. שלא משהו פתוח - - -
<בצלאל סמוטריץ (הבית היהודי):>
כתוב: לשם מילוי הצהרת ההון. את יכולה לכתוב, שנדרש להגישו במסגרת הצהרת ההון.

<נעמה מנחמי:>
כתוב: כל מסמך הנדרש לשם מילוי הצהרת ההון.
<מיכאל שפיצר:>
בואי נבהיר. יש לשם מילוי ויש נדרש לצרף. יש רשימה ענקית של מסמכים שאני צריך לצרף על-פי התוספת. אם לא צירפתי, זה בסדר, צריך לדרוש את זה ממני. לשם מילוי – לא כל דבר אני חייב לשם מילוי.
<דני חורין:>
ההבנה שלנו זה שמסמך הנדרש לשם מילוי הצהרת ההון זה מסמכים שצריכים לצרף להצהרת ההון.
<מיכאל שפיצר:>
אז בוא נכתוב את זה ככה.
<היו"ר ניסן סלומינסקי:>
בסדר, מאה אחוז. תכתוב את זה, זה הכוונה. לא רוצה להעמיס כאן שום דבר שזה לא הכוונה.

<ורדה וירט-ליבנה:>
צריך לצרף לפי - - -
<מיכאל שפיצר:>
עכשיו, סעיף (2), מה פירוש תקינות הצהרות ההון? הניסוח קצת לא ברור. אני מבין שהכוונה היא לבדוק שהדוח מולא כהלכתו.
<דני חורין:>
נכון.
<ורדה וירט-ליבנה:>
טכנית.
<היו"ר ניסן סלומינסקי:>
ודאי טכנית. רק טכנית.

<מיכאל שפיצר:>
תקינות הצהרת ההון יכול לקבל פרשנות משפטית אחרת.

<נעמה מנחמי:>
הבנתי. בסדר. הכוונה היא לא של דוח לגופו, אלא רק שהוא קיים.
<דני חורין:>
לבדוק שהסעיפים מולאו - - -
<נעמה מנחמי:>
בסדר. ננסח את זה מחדש.
<היו"ר ניסן סלומינסקי:>
תרשמי את זה.

<נעמה מנחמי:>
בסדר.

<היו"ר ניסן סלומינסקי:>
הלאה.

<נעמה מנחמי:>
	שמירת סודיות
	6.
	המפקח ישמור בסוד את הצהרות ההון, לא יגלה כל פרט מהן ולא יעשה בהן כל שימוש, אלא במקרים אלה:

	
	
	(1)
בהסכמתו או על פי בקשתו של בעל התפקיד הבכיר ושל מי שהמידע אודותיו;

	
	
	(2)
בית משפט הורה על גילוי פרטים מתוך הצהרת ההון, בשל כך שהתעורר חשד לעבירה פלילית ולאחר ששקל את מידת הפגיעה בפרטיות הכרוכה בגילוי המידע;

	
	
	(3)
אב בית דין למשמעת הנוגע בדבר כמפורט בסעיף 7(א) הורה על כך במסגרת דיון בעבירת משמעת לפי סעיף 7(א), לצורך ההליך לפי אותו סעיף.


<ורדה וירט-ליבנה:>
אצלנו זה שונה.
<דני חורין:>
כן, נגיע לזה בהמשך.

<מיכאל שפיצר:>
רק מה פירוש ב-(1): ושל מי שהמידע אודותיו. זה קצת לא ברור. על הילדים? אם אני מצהיר על הילדים הסמוכים על שולחני למשל?
<דפנה גוטליב:>
כן. או על בן הזוג.
<מיכאל שפיצר:>
בסדר.

<ורדה וירט-ליבנה:>
אז לא לכתוב את אותה הגדרה? הגדרה של הבן משפחה. למה לעשות שתי הגדרות שונות?
<מיכאל שפיצר:>
בוא נכתוב: ושל בעל התפקיד הבכיר או בן משפחתו.
<ענת ברקו (הליכוד):>
בן משפחה – זה יותר הגיוני.

<מיכאל שפיצר:>
יש הגדרה של בן משפחה.

<היו"ר ניסן סלומינסקי:>
לא, רק שנייה.

<בצלאל סמוטריץ (הבית היהודי):>
לא נכון. כי יכול להיות שהוא יצהיר על חברה, ובחברה יש לו שותף, אז גם השותף צריך להסכים. זה לא נכון.
<ורדה וירט-ליבנה:>
מה זאת אומרת?

<מיכאל שפיצר:>
חברה? שותף? לנו?
<בצלאל סמוטריץ (הבית היהודי):>
לא. למישהו עכשיו שאשתו יש לה חברה, אז גם השותף בחברה צריך להסכים, לא רק אשתו.
<ורדה וירט-ליבנה:>
אבל גם אנחנו יכולים לחייב את השותף?
<בצלאל סמוטריץ (הבית היהודי):>
אז לא צריכים לחייב, אז לכן יש בית-משפט.

<מיכאל שפיצר:>
עם כל הכבוד, השותף לא כלול בהצהרת הון, רק החלק שלי כלול בהצהרה.
<בצלאל סמוטריץ (הבית היהודי):>
חבר'ה, לפעמים יש מידע שהוא רלוונטי לעוד אנשים.
<מיכאל שפיצר:>
מה?

<בצלאל סמוטריץ (הבית היהודי):>
לא הבנתי, אכפת לך שאני מרחיב? למה אתה מתווכח על כל דבר? אכפת לך שאני מרחיב? אני הולך לטובתך: גם בן משפחה - - -
<מיכאל שפיצר:>
למה זה לטובתי?

<בצלאל סמוטריץ (הבית היהודי):>
עוד פעם, מבחינתי חשובה לי הפרטיות. ולכן אם רוצים לגלות מידע, כל מי שהמידע הזה רלוונטי לגביו צריך להסכים, אלא אם כן יש צו שופט. זה הכול.
<מיכאל שפיצר:>
זה פותח את הדוח הזה לכל דיכפין.
<בצלאל סמוטריץ (הבית היהודי):>
להיפך, להיפך, הסכמה של כולם.

<דני חורין:>
זה דורש הסכמה.
<בצלאל סמוטריץ (הבית היהודי):>
להיפך.

<מיכאל שפיצר:>
מי זה המידע אודותיו?

<היו"ר ניסן סלומינסקי:>
לא, רבותי, אני מבקש.

<ורדה וירט-ליבנה:>
מי יחליט מי זה המידע אודותיו?
<היו"ר ניסן סלומינסקי:>
לא, רבותי, אני מבקש, די, נגמר, אף אחד לא מדבר. קראת את כל 6? תקראי את כל 6 תסברי.

<נעמה מנחמי:>
הקראתי כבר את 6.

<מיכאל שפיצר:>
אנחנו ב-(1).
<היו"ר ניסן סלומינסקי:>
לא, ביקשתי לקרוא את כל 6.

<בצלאל סמוטריץ (הבית היהודי):>
זה מרחיב את ההסכמה.
<ורדה וירט-ליבנה:>
הוא מבקש עלי.

<היו"ר ניסן סלומינסקי:>
אני מבקש, ורדה.

<נעמה מנחמי:>
	
	
	(2)
בית משפט הורה על גילוי פרטים מתוך הצהרת ההון, בשל כך שהתעורר חשד לעבירה פלילית ולאחר ששקל את מידת הפגיעה בפרטיות הכרוכה בגילוי המידע;

	
	
	(3)
אב בית דין למשמעת הנוגע בדבר כמפורט בסעיף 7(א) הורה על כך במסגרת דיון בעבירת משמעת לפי סעיף 7(א), לצורך ההליך לפי אותו סעיף.


<היו"ר ניסן סלומינסקי:>
אז בואי תסבירי לנו עכשיו. מה זה (1), (2) ו-(3)?
<נעמה מנחמי:>
אז (1) – המפקח יוכל לסטות מהחובה שלו לשמירת הסודיות בהסכמה או לפי בקשה של בעל התפקיד. לדוגמה, בעל התפקיד עובר תפקיד, הוא מבקש את הצהרת ההון שלו אולי כדי שיעבירו אותה הלאה. 

של בעל התפקיד הבכיר ושל מי שהמידע אודותיו – המידע אודותיו, כתבנו את זה בצורה רחבה, לא רק בן משפחתו, כי אם באמת עלולה להיות פגיעה בפרטיותו של מי שהוא לא רק בן המשפחה הישיר.

<ורדה וירט-ליבנה:>
איזה פגיעה - - -

<היו"ר ניסן סלומינסקי:>
אני מבקש, ורדה, די, נגמר.

<נעמה מנחמי:>
לדוגמה: חברה, שותפות, בן משפחה.
<היו"ר ניסן סלומינסקי:>
לא, אני מבקש לא לדבר כרגע עד שלא נשמע.

<בצלאל סמוטריץ (הבית היהודי):>
מי שמכרו לו את הדירה, קנו ממנו את הדירה, מי ששם את ההלוואה.
<היו"ר ניסן סלומינסקי:>
בצלאל, רגע. מה זה נקרא שהוא יכול להפר את הסודיות של הצהרת ההון? הכוונה להעביר את הצהרת ההון הזאת למישהו אחר, או לפתוח אותה או להתערב? מה המשמעות?
<נעמה מנחמי:>
אז כמו שכתוב בכותרת: ישמור בסוד את הצהרות ההון, לא יגלה כל פרט ולא יעשה בהן כל שימוש. 

<היו"ר ניסן סלומינסקי:>
אלא במקרים - - -

<נעמה מנחמי:>
כן. הוא יוכל לעשות שימוש, הוא יוכל לגלות מהן פרטים, והוא יוכל שלא לשמור את הצהרת ההון בסוד לבקשת בעל התפקיד ובהסכמה. לדוגמה, בעל התפקיד אומר: עכשיו יש נגדי חשדות, אני רוצה שתפרסם את הצהרת ההון שנתתי לעיני כל, תפרסם את זה באתר האינטרנט שלך, אני סתם זורקת. אבל הוא אומר: יש פה מידע נוסף על אנשים נוספים שרשומים, וצריך לקבל את הסכמתם.
<מיכאל שפיצר:>
נגיד, חברה.
<נעמה מנחמי:>
בוא נגיד, שאפילו בן המשפחה, לגישתך. בן המשפחה בגר והוא כבר לא בן 18. עכשיו הוא כבר לא מופיע בהגדרה של בן משפחה.
<מיכאל שפיצר:>
אז הוא גם לא יופיע בדוח.
<בצלאל סמוטריץ (הבית היהודי):>
אבל הוא מופיע בהצהרה, נו. הוא מופיע בהצהרה, כי זאת הצהרה כשהוא היה.
<ורדה וירט-ליבנה:>
יש פה בעיה עם הניסוח.

<היו"ר ניסן סלומינסקי:>
ביקשתי. די, מיכאל. בבקשה, לא ככה. זה לא ילך ככה ואני גם ממש לא רוצה, כי יש לי תחושה לא טובה, אגיד לכם למה. כי עכשיו אתם נלחמים על משהו שלהערכתי הוא בדיוק הפוך ממה שאתם צריכים להילחם.
<מיכאל שפיצר:>
אם תיתן לי להסביר, אז תראה שלא.

<היו"ר ניסן סלומינסקי:>
רק שנייה. לא, זה בדיוק הפוך. וזה יכול להיות שיש אולי כאן מגמה, ואני לא רוצה להגיד שיש מגמה, אבל יש תחושה שרוצים למשוך ולמשוך.

<מיכאל שפיצר:>
ממש לא. ממש לא.

<היו"ר ניסן סלומינסקי:>
כי הרי מה מדובר כאן?

<מיכאל שפיצר:>
לא, אני מוחה על האמירה הזאת, אדוני. עם כל הכבוד, אין לנו שום כוונה למשוך. והפרשנות שלנו, אם תיתן לנו להסביר אותה, תראה שהיא הפרשנות הנכונה.

<נעמה מנחמי:>
תן לו לסיים את המשפט.

<היו"ר ניסן סלומינסקי:>
טוב. נו, תסביר אותה. 

<ורדה וירט-ליבנה:>
הכוונה - - -

<היו"ר ניסן סלומינסקי:>
לא, די. לא, בבקשה. לא קיים דבר כזה ששניכם מדברים ביחד, אין כזה דבר.
<מיכאל שפיצר:>
הבאתם לדוגמה חברה.

<היו"ר ניסן סלומינסקי:>
לא, לא חברה, עזוב. תסביר לי מה הבעיה שלך בסעיף הזה.

<מיכאל שפיצר:>
לא חברה. הבעיה שלי, שאני בדוח הזה צריך לכלול אותי ואת בני משפחתי, ולא כתוב הקטינים – הסמוכים על שולחני. זה הכול.
<היו"ר ניסן סלומינסקי:>
אוקיי.

<מיכאל שפיצר:>
עכשיו, בקטגוריה הזאת, גם אם ליש לי חברה עם עשרה בעלי מניות, אני מצהיר על המניות שלי. כך שאין בכלל הווא אמינא שמישהו מחוץ לעסק ייכנס לתוך הדוח הזה. ולכן האמירה הזאת של כל מי שעלול, זה מזמין בקשות מכל מיני אנשים - -
<בצלאל סמוטריץ (הבית היהודי):>
הפוך.

<היו"ר ניסן סלומינסקי:>
רגע, בצלאל.

<מיכאל שפיצר:>
- - שיגידו: יכול להיות שאני כלול, אני רוצה לבדוק, אני רוצה לדעת. לא נצא מזה.
לכן אם נסייג את זה לאותם בני משפחה, שחובת ההצהרה חלה עליהם, הם יכולים לבקש אבל לא אחרים.
<נעמה מנחמי:>
אה, לא, הבקשה - - - 
<בצלאל סמוטריץ (הבית היהודי):>
לא, הבקשה היא רק בעל תפקיד.

<ורדה וירט-ליבנה:>
אז זה לא כתוב.
<בצלאל סמוטריץ (הבית היהודי):>
שנדרשת הסכמה גם.

<ורדה וירט-ליבנה:>
הנוסח לא נכון.
<מיכאל שפיצר:>
ושל מי שהמידע אודותיו.

<ורדה וירט-ליבנה:>
הכוונה טובה, הנוסח לא טוב.
<בצלאל סמוטריץ (הבית היהודי):>
אז זה יתוקן.
<נעמה מנחמי:>
אז זה יהיה ככה: בהסכמתו או לפי בקשתו של בעל התפקיד הבכיר, ובהסכמת מי שהמידע אודותיו.
<היו"ר ניסן סלומינסקי:>
נו, זה היה ברור כל הזמן.

<ורדה וירט-ליבנה:>
אבל זה לא כתוב.
<נעמה מנחמי:>
עכשיו בסדר? אפשר להתקדם?

<בצלאל סמוטריץ (הבית היהודי):>
יאללה, מתקדמים.

<ורדה וירט-ליבנה:>
שכל אחד יכול לבקש.
<נעמה מנחמי:>
צודקים. אפשר להתקדם, נכון?
<היו"ר ניסן סלומינסקי:>
אוקיי. הלאה.

<נעמה מנחמי:>
(2) – דיברנו על בית-משפט הורה על גילוי פרטים מתוך הצהרת ההון, בשל כך שיתעורר חשד לעבירה פלילית, ולאחר ששקל - - -
<היו"ר ניסן סלומינסקי:>
בסדר, אל תחזרי עוד פעם על המילים. הבנו: בית-משפט דרש, הוא יכול.
<נעמה מנחמי:>
ו-(3), אנחנו מדברים לשם בדיקת עבירת המשמעת של אי הגשת הדוח או הגשתו כנדרש, אבל רק לצורך הסעיף הזה.
<דני חורין:>
לא בהליכים משמעתיים.
<נעמה מנחמי:>
לא בהליכים משמעתיים אחרים, זה הכוונה. הגענו לסעיף 7.
	אחריות משמעתית
	7.
	(א)
בעל תפקיד בכיר המנוי להלן המפר את חובתו לפי חוק זה עובר עבירת משמעת, ויחול עליו הדין המשמעתי החל בעניינו כמפורט להלן:


<היו"ר ניסן סלומינסקי:>
חובתו זה הכוונה שלא הגיש את ההצהרה?
<נעמה מנחמי:>
כן.

	
	
	
	(1)
שוטר – לפי חוק המשטרה, התשס"ו–2006;

	
	
	
	(2)
סוהר – לפי פקודת בתי הסוהר [נוסח חדש], התשל"ב–1971;

	
	
	
	(3)
עובד רשות מקומית – לפי חוק הרשויות המקומיות (משמעת), התשל"ח–1978;

	
	
	
	(4)     קצין בצבא הגנה לישראל – לפי חוק השיפוט הצבאי, תשט"ו-1955.


עכשיו, אני רק רוצה להבהיר, שהסרנו את למעט לפי סעיף 3(א)(2), מאחר שכבר אין את הסיפור הזה של שינוי משמעותי, שקודם החרגנו אותו.
<היו"ר ניסן סלומינסקי:>
את אומרת שאם שוטר לא הגיש או סוהר לא הגיש או עובד רשות מקומית לא הגיש?

<נעמה מנחמי:>
כן. לכל אחד יש גם את הדין המשמעתי הרלוונטי אליו.

<היו"ר ניסן סלומינסקי:>
וקצין. מה בעלי תפקידים האחרים?

<ורדה וירט-ליבנה:>
אז רגע, לשופטים - - -
<היו"ר ניסן סלומינסקי:>
זה מה שאני אומר, מי השופטים נניח?

<דני חורין:>
אז יש בתיקון - - -

<ורדה וירט-ליבנה:>
כי יש לנו בעיה עם השופטים.

<היו"ר ניסן סלומינסקי:>
דקה. אני מבקש.

<נעמה מנחמי:>
מה לגבי באמת העובדים - - -

<היו"ר ניסן סלומינסקי:>
מה? השופטים נניח?

<דני חורין:>
עובדי מדינה אחרים?

<היו"ר ניסן סלומינסקי:>
לא, שופטים נניח.

<נעמה מנחמי:>
לא, שופטים יש להם תיקון עקיף, נגיע אליהם בנפרד.

<היו"ר ניסן סלומינסקי:>
איפה?

<נעמה מנחמי:>
עובדי מדינה?

<דני חורין:>
בהמשך החוק.

<היו"ר ניסן סלומינסקי:>
בהמשך? אוקיי.

<דני חורין:>
עובדי מדינה, זה חל בחוק שירות המדינה (מינויים). היום זה נמצא שם בתקנות. ואנחנו הרי מתכוונים לתקן את התקנות בהתאם למה שיהיה - - - 

<נעמה מנחמי:>
אנחנו מתקנים את התקנות בחוק שירות המדינה. אבל אולי כדאי כן להפנות.
<היו"ר ניסן סלומינסקי:>
אם הפנית את אלה, למה אתה לא מפנה את האחרים?

<דני חורין:>
אין מניעה.
<מיכאל שפיצר:>
אני חושב שמאחר שמדובר בעובדי מדינה בכירים, מן הראוי לתת להם שימוע לפני שקובעים אוטומטית שיש כאן עבירה. זאת אומרת, לפחות לתת לו את ההזדמנות מראש להסביר אולי הייתה איזושהי סיבה אמיתית, שהיא לא הופכת את זה לעבירת משמעת.
<בצלאל סמוטריץ (הבית היהודי):>
לא, זה הוא יעשה בבית-הדין. אנחנו קובעים שמי שלא עמד הוא עבריין. מי שגנב – עבריין. עבריין – יש לו שימוע. הוא בא לבית-משפט, הוא כן גנב, הוא לא גנב, היה יסוד, לא היה יסוד. מי שלא עומד הוא עובר עבירה. יש בית-דין למשמעת.
<מיכאל שפיצר:>
לא.

<דני חורין:>
לא, לפני בית-דין למשמעת, תהיה חקירה משמעתית.
<היו"ר ניסן סלומינסקי:>
זה הנוהל הרגיל תמיד, נכון?
<בצלאל סמוטריץ (הבית היהודי):>
יש פרוצדורה - - -

<מרגלית בוטרמן:>
בהליך המשמעתי היום, לפני התובענה, לפני הפנייה לבית-הדין למשמעת, יש הליך של קובלנה, שהוא כולל איזשהו הליך בדיקה פנימי של החשדות, ואם יש בהן ממש כדי להוות עבירה.

<מיכאל שפיצר:>
ו - - - 

<מרגלית בוטרמן:>
אני מאמינה שהיום, עם הפסיקה של בתי-הדין לעבודה, לא יהיה מצב שבו לא יאפשרו לעובד להעלות את הטענות האלה.
<ורדה וירט-ליבנה:>
למה לא לכתוב את זה? למה להסתמך על הפסיקה?

<מרגלית בוטרמן:>
הנורמות שחלות היום הן כאלה שעושים בירור קודם בכל עבירה שהיא.

<בצלאל סמוטריץ (הבית היהודי):>
 זה עובד ממילא. יש פרוצדורה שלמה של ההליך המשמעתי.

<מרגלית בוטרמן:>
מתוכנית העבודה. אתה לא חושב שזה - - -

<ורדה וירט-ליבנה:>
אבל אני חושבת שכדאי לכם להתעקש.

<היו"ר ניסן סלומינסקי:>
הלאה, (ב).

<נעמה מנחמי:>
	
	
	(ב)
הפר בעל תפקיד בכיר את חובתו לפי חוק זה – אפשר לכתוב: לפי סעיף 2 לחוק זה – ידווח על כך המפקח לגורם הנוגע בדבר לפי החוקים המנויים בסעיף קטן (א). 

	
	
	(ג)
לעניין עובד הרשות המקומית כהגדרתו בתוספת הראשונה, ראש רשות מקומית יעביר למפקח רשימה מפורטת, הכוללת את שמות בעלי התפקידים הבכירים באותה רשות מקומית המחויבים בהגשת הצהרת הון לפי חוק זה ויעדכן אותה לפי הצורך; דיווח של המפקח בהתאם לסעיף קטן (ב) ייעשה רק על בסיס הרשימה שהועברה לו מראש הרשות המקומית.


אתם רוצים להסביר?

<מרגלית בוטרמן:>
כן. אנחנו, משרד הפנים, לא מסכימים עם הנוסח הזה, לא הגענו להסכמות עם משרד המשפטים. אמרנו להם את זה. אנחנו חושבים שהנוסח הזה בעצם יוצר איזשהו סרבול במערכת. קודם כול, אנחנו מדברים על כך שהשופטת זה לא תקן, זה לא מחלקות – המפקח כאילו. המפקח היום הוא שופט שמונה על-פי חוק הצהרות הון של ראשי רשויות. זה לא תקן, זה לא מחלקה, אין פה תקציבי עתק ואין פה מחלקה מסודרת שמסדרת את זה. אנחנו מדברים על עובדים של רשויות מקומיות, כאשר המידע מי עובד, מי התחלף, מי התמנה, מי מתפטר, מי פוטר, הוא בידי הרשות המקומית. ולכן אנחנו חושבים שבעצם המידע נמצא בידי ראש הרשות המקומית.
<נעמה מנחמי:>
אז מה היית רוצה?
<מרגלית בוטרמן:>
מי צריך להגיש את הצהרות ההון? חשבנו שנכון לאפשר לראש הרשות לקבל את המידע מהמפקח, מי הגיש ומי לא הגיש. וברגע שהוא מקבל את המידע מהמפקח מי הגיש, כי המפקח יודע רק מי הגיש, הוא לא יודע מי צריך להגיש – המפקח יודע מי הגיש לו, הוא לא יודע מי צריך, אין לו את המידע הזה, הוא לא המעסיק. הוא גם לא משרד הפנים, אנחנו לא יודעים מי האנשים. ואז יתברר שהוא יעביר את המידע. ואז ראש הרשות יוכל לבדוק מול הרשימות אצלו מי העובדים שהיו צריכים להגיש, ובהתאם להפעיל את החוק המשמעתי. וזו ההצעה שאנחנו הצענו, שתהיה פה חובה - - -
<היו"ר ניסן סלומינסקי:>
כלומר, במקום שראש הרשות יעביר את הרשימה למפקח – זה מה שאת מתכוונת?
<מרגלית בוטרמן:>
כן. במקום שראש הרשות יעביר את הרשימה למפקח - - -
<היו"ר ניסן סלומינסקי:>
שהמפקח יעביר לראש הרשות.

<מרגלית בוטרמן:>
- - - איך הוא יעביר. זה יסרבל, לא יעמוד בטווח הזמן של ה-90 יום וכו'. הצענו, קודם כול, שהעובד יחויב לדווח לראש הרשות על כך שהוא הגיש הצהרת הון. וראש הרשות גם יוכל לקבל, מדי פעם כשהוא רוצה לעשות בדיקות, או בכל תקופה שתיקבע בחוק - - -
<היו"ר ניסן סלומינסקי:>
את אומרת: יש שופט אחד שמפקח על כל הרשויות המקומיות.

<מרגלית בוטרמן:>
כן. ואנחנו מדברים על אלפי - - -
<היו"ר ניסן סלומינסקי:>
ויש 200 וכמה ראשי רשויות. אז את רוצה להגיד, שהמפקח יש לו הרבה יותר זמן מאשר ראש הרשות, והוא ידווח לראש הרשות במקום הפוך.
<מרגלית בוטרמן:>
לא, להיפך. עכשיו מעמיסים על המפקח את החובה לעשות את ההשוואות.
<היו"ר ניסן סלומינסקי:>
למה?

<מרגלית בוטרמן:>
מה שקורה זה למפקח יש רשימה של האלה שהגישו, והוא נגיד יחלק אותם לפי רשויות, לפי שמות או לפי רשויות. עכשיו, מה שעושים בהצעה הזאת, ראש הרשות יעביר את הרשימה של העובדים, המפקח יצטרך לבדוק את זה מול הנתונים שיש אצלו, ואז להעביר את המידע לראש הרשות כדי שראש הרשות ינקוט בהליך המשמעתי.
ואנחנו חשובים שזה סרבול. אנחנו חושבים שאפשר לחייב את המפקח אחת לתקופה לדווח לראש הרשות מי הגיש, ואז האחריות היא של הרשות המקומית כמעסיק, כמי שאחראי על-פי חוק הרשויות המקומיות (משמעת), היא לבדוק שאכן מי שהגיש זה תואם את מי שהיה צריך להגיש, שהמידע נמצא אצלה.
<היו"ר ניסן סלומינסקי:>
זאת אומרת, ראש הרשות, שהוא גם עצמו מחויב בדיווח, הוא יהיה האיש שיבדוק ויהיה אחראי?
<מרגלית בוטרמן:>
כן. הוא מחויב בדיווח על-פי חוק אחר.
<היו"ר ניסן סלומינסקי:>
לא משנה. אבל אני אומר: הוא יבדוק והוא יהיה אחראי.

<מרגלית בוטרמן:>
שמע, ראש הרשות אחראי על המשמעת ברשות המקומית. אגב, גם עכשיו אנחנו סומכים על ראש הרשות, אנחנו סומכים על כך שראש הרשות ידווח באמת על כל העובדים שצריך, שהוא ידווח בזמן ולא אחרי שנתיים.
<היו"ר ניסן סלומינסקי:>
אני חושב שאם כך, צריך לעשות שני הדברים ביחד. כלומר, ראש הרשות יגיש למפקח את הרשימה של אלה שצריכים. וזה בלי קשר, כדי שהוא ידע שיש מישהו שיודע מי צריך - - -
<מרגלית בוטרמן:>
אבל מה יעשה המפקח עם המידע הזה?

<היו"ר ניסן סלומינסקי:>
דקה, לא שמעת אותי.

עכשיו, המפקח, נניח אחרי תקופה מסוימת, ידווח, כמו שאת אומרת, לראש הרשות, מי הגיש לו. וראש הרשות יעשה את כל העבודה שאת אומרת, אבל שתהיה בקרה גם אצל המפקח, לא רק ראש הרשות, כי ראש הרשות יחליט נניח לפטור מישהו מאיזושהי סיבה או מה, שתהיה אצל המפקח ידיעה.
<מרגלית בוטרמן:>
תראה, כמו שאנחנו מכירים את המפקחת שמכהנת בתפקיד היום, היא תדאג לעשות בקרה.
<היו"ר ניסן סלומינסקי:>
איך היא תעשה בקרה אם אין לה את הרשימה?

<מרגלית בוטרמן:>
אין לנו בעיה שהרשות תדווח לה. אבל אנחנו חושבים שהגישה צריכה להיות כזאת, שהרשות היא זאת שעושה את ההשוואות.
<היו"ר ניסן סלומינסקי:>
לא, רק שנייה, אז הסברתי, אנחנו משלבים. ראש הרשות יגיש מיידית מה שנקרא למפקח את אותם בעלי התפקידים שעל-פי החוק הזה צריכים להגיש הצהרה. נקודה, זה הוא צריך לדעת שיהיה אצל המפקח בתיק.
<מרגלית בוטרמן:>
ומי ידאג שהם יגישו?

<היו"ר ניסן סלומינסקי:>
הוא, ראש הרשות.
<מרגלית בוטרמן:>
זה לא כתוב, זה לא משתמע.

<היו"ר ניסן סלומינסקי:>
אז אני מנסה להסביר את הפרוצדורה. עכשיו, ראש הרשות, עליו האחריות נניח לוודא שכולם מגישים. איך הוא ידע? אז לכן - - -
<דפנה גוטליב:>
אבל כל הצהרות ההון פיזית נמצאות אצל המפקחת. ולכן ראש הרשות - - - 
<היו"ר ניסן סלומינסקי:>
לא, אז לא שמעתם. אז אמרתי: המפקח, אחת לכמה זמן נניח, בדרך כלל זה קורה אחרי בחירות - - -
<מרגלית בוטרמן:>
זה נכון שאחרי בחירות תהיה יותר מסה, אבל זה בעצם כל הזמן.
<היו"ר ניסן סלומינסקי:>
אני מסכים, אבל אמרתי: בדרך כלל. אז הוא יגיש לראש הרשות אחת לכמה זמן מי דיווח לו. עכשיו, ראש הרשות יסתכל, יראה שנניח הגזבר לא הגיש ולא כלום, אז ראש הרשות יצטרך לוודא שהם יגישו. אבל מה שאני כן רוצה, ולכן אני לא מסכים איתה לגמרי, אני רק מסכים בחלק, אני רוצה שכדי שראש הרשות לא יגיד: אה, הגזבר הוא חבר שלי, אשחרר אותו, הוא צריך לדעת קודם כול שהרשימה נמצאת אצל המפקח, נקודה. ואם המפקח ירצה הוא יוכל לעשות את הבדיקה, וכעבור כמה זמן יגיד לראש הרשות: אדוני - - -
<בצלאל סמוטריץ (הבית היהודי):>
זה מה שכתבנו.
<היו"ר ניסן סלומינסקי:>
לא, יש כאן שני דברים.

<נעמה מנחמי:>
אגב, יכול להיות שכדאי להוסיף שהרשימה תועבר עם פרטי התקשרות, ואז יהיה אפשרות לקשר בלתי אמצעי.
<היו"ר ניסן סלומינסקי:>
לא, אני לא רוצה שהמפקח. לא, אני מסכים איתה - - -

<דני חורין:>
אבל איך ידע ראש הרשות שמישהו הגיש או לא הגיש?
<היו"ר ניסן סלומינסקי:>
אז המפקח, אחת לכמה זמן, מעביר לראש הרשות מי - - -
<דפנה גוטליב:>
זה מה שהוצע כאן.
<היו"ר ניסן סלומינסקי:>
קודם כול, אני מסכים. לא, רק מה שהיא אומרת, תלוי מי האיש שאחראי – מי צריך להגיד לגזבר: אדוני, לא הגשת את ההצהרה? מי צריך לעשות את זה – המפקח או ראש הרשות? מפה משמע אולי, ככה היא מבינה, שזה המפקח. אז היא אומרת, ובצדק: המפקח לא מסוגל להשתלט על כל הרשויות המקומיות ובעלי התפקידים.
<מרגלית בוטרמן:>
אין לו סנקציות כלפיהן.
<היו"ר ניסן סלומינסקי:>
רק שנייה. אני עושה את זה כפול. קודם כול, ראש הרשות צריך להגיש את הרשימה של אלה שצריכים, ואם חלים שינויים הוא צריך להגיש את השינויים. שיהיה בתיק שזה מה שצריך להיות, שאם המפקח יום אחד ירצה לבדוק אם ראש הרשות עומד במשימה או לא, הוא יכול לבדוק. אבל הוא אחת לכמה זמן מעביר לראש הרשות, ואומר לו: אדוני, ברשות שלך אלה האנשים שהגישו לי, תוודא שהאחרים גם יגישו. ואז ראש הרשות צריך לדעת. אבל אז ראש הרשות לא יכול להעלים עין ממישהו, כי המפקח, אם ירצה, יש לו את הרשימה עצמה.
<מרגלית בוטרמן:>
ההצעה שהצענו לנוסחים הקודמים הייתה שקודם כול חובה על העובד לדווח לראש הרשות שהוא הגיש, כדי באמת להתמודד עם הטענה שראש הרשות בעצם לא מקבל את המידע אז הוא לא יודע. אז אנחנו חושבים שנכון לחייב את העובד לעדכן את ראש הרשות שהוא הגיש. כי האחריות היא של ראש הרשות, צריך להבין. האחריות היא של ראש הרשות, כי הוא כרגע זה שעומד בראש הפונקציה הניהולית.
<דני חורין:>
האחריות היא של העובד.
<מרגלית בוטרמן:>
האחריות היא של העובד, אבל של המעסיק שלו לדאוג שהעובד הגיש.
<היו"ר ניסן סלומינסקי:>
אוקיי.

<מרגלית בוטרמן:>
ואנחנו רוצים שהחוק יאפשר למפקחת לדווח לראש הרשות מי הגיש מתוך הרשות, כי זה המידע שיש לה. אבל אנחנו חושבים שעדיין, האחריות לעשות את ההשוואה ולפעול בעקבות אותה השוואה, היא אחריות של המעסיק של הרשות המקומית. ועדיין זה נכון שיהיו קשיים אם אנשים לא ירצו - - -
<היו"ר ניסן סלומינסקי:>
עם תוספת, שראש הרשות צריך לשלוח למפקח את הרשימה של כל אותם אלה ברשות שלו שמחויבים לעשות. קודם כול. ואחר כך - - -
<מרגלית בוטרמן:>
אני צריכה עוד לדבר עם השר, אבל אני חושבת שלתוספת הזאת אנחנו נסכים בתור איזשהו גורם ביקורת נוסף. אני לא יודעת אם צריך לציין אותו בחוק. בכל מקרה נדבר על זה עם השר, כי אני אומרת גם כיום השופטת ממילא עושה ונוקטת בביקורות.
<היו"ר ניסן סלומינסקי:>
איך היא יודעת לבקר אם היא לא יודעת מי צריך להגיש? איזה בקרה יש לה?
<מרגלית בוטרמן:>
כיום אנחנו מדברים על נבחרים. כיום השופטת, המפקחת, אחראית לגבי נבחרים, ששוב פעם, זה באמת גם כן לא קשה. אומנם צריך לפרסם אותם ברשומות, אבל לא כל הרשויות דואגות לעשות את ההסדר הזה, הנבחרים.
<היו"ר ניסן סלומינסקי:>
מה הבעיה אבל - - -

<מרגלית בוטרמן:>
היא פונה לרשויות, היא נוקטת פעולות יזומות.
<היו"ר ניסן סלומינסקי:>
אוקיי. אז בכל אופן, לפני שבצלאל יגיד, אני אומר: כן נכניס את הנושא שראש הרשות חייב לדווח למפקח את שמות בעלי התפקיד אצלו, שהם צריכים להגיש. ואז האחריות היא על ראש הרשות לוודא שכולם מגישים. והמפקח, אחת לכמה זמן, יעביר לו את הרשימה של אלה שהגישו והוא צריך. והמפקח גם מפעם לפעם יכול להסתכל ולראות: אלה הגישו ואלה היו צריכים להגיש, אם הוא רוצה. אבל יש לו אז את היכולת לבקר גם.
<נעמה מנחמי:>
זאת אומרת, ההשוואה מי לא הגיש, כלומר הבדיקה - - - ראש הרשות.
<היו"ר ניסן סלומינסקי:>
כן, האחריות על ראש הרשות, עם יכולת של המפקח לפקח על זה.
<דני חורין:>
אבל ראש הרשות ידע על בסיס הדיווח מהמפקח. שזה מה שמציע הנוסח הנוכחי.
<היו"ר ניסן סלומינסקי:>
כן, הוא ידע, חוץ מזה שגם הכנסת שכל מי שהגיש, נניח הגזבר שהגיש את הצהרת ההון צריך לדווח גם לראש הרשות שהוא הגיש.
<דני חורין:>
כדיווח נוסף, לא במקום הדיווח של המפקח?
<היו"ר ניסן סלומינסקי:>
כן, כדיווח נוסף. למה שלא יהיה? שתהיה את הבקרה. בצלאל, מה רצית להגיד?
<בצלאל סמוטריץ (הבית היהודי):>
שתי אמירות. אחת, משרד הפנים ביקש וקיבל, ולכן גם אנחנו מחילים את החוק הזה רק מתחילת 2017, תוספת תקנון, בדיוק כי ברור שהתיקון הזה דורש תקנים, אני כבר לא זוכר בדיוק את הפרטים – תקן מלא, תקן חצי. מה שהם ביקשו – קיבלו, יחד עם משרד האוצר. זה דבר ראשון.
דבר שני, ברור שנכון להיום האחריות על הדין המשמעתי נמצאת אצל ראש הרשות. זה נושא שבפני עצמו אפשר לדון בו אם הוא נכון או לא נכון, אנחנו לא במציאות מושלמת. כן היה מאוד מאוד חשוב לנו – לנו משרד המשפטים וגם לעבדך הנאמן – שתהיה איזושהי מעורבות, יותר מאשר פיקוח אוורירי, של המפקח מבחוץ, כי בסוף, אמרת נכון, ראש הרשות הוא הרי מינה, זה כולם חברים שלו ופעילים שלו, וזה בסדר. בסופו של יום לא נותנים לחתול לשמור על השמנת או אני יודע מה, צריך כאן את המעורבות המשמעותית של המפקח, זה תפקידו, הוא מוסמך על זה על-פי החוק, גם החוק הקודם וגם בחוק הזה. כן, הוא בפירוש אמור להיות זה שעומד ומתריע ומרים דגלים אדומים.
עכשיו, אין לו סמכות, זה בסדר, אבל זה שיש מישהו שצועק ומדבר עם ראש הרשות, ואם הוא מפקח טיפה יותר אקטיבי אז הוא מוציא פעם בשנה דוח, והוא נותן סטטיסטיקות מי הגיש, מי לא הגיש, והדוח הזה בא לוועדת הפנים, והדוח הזה מגיע לשר. זה מייצר במערכת – זה לא נקבר כל רשות עכשיו אצלה בשקט בתוך הרשות, ראש הרשות רוצה, ראש הרשות לא רוצה.
לכן הדומיננטיות של המפקח, שהוא בסוף זה שאחראי לרכז את מי הגיש, מי לא הגיש, הוא נותן דין וחשבון לוועדת הפנים, הוא נותן דין וחשבון לשר, הוא נותן דין וחשבון לתקשורת, לסתם איזה עמותה שתרצה לפקח ותשלח בקשת חופש מידע ותבקש לדעת. יש גורם חיצוני, המעורבות שלו מאוד מאוד חשובה.
<דפנה גוטליב:>
ובכל מקרה, הסנקציה היא כן אצל - - -
<בצלאל סמוטריץ (הבית היהודי):>
אצל ראש הרשות, בסדר.

<מרגלית בוטרמן:>
הסנקציה היא רק אצל ראש הרשות.
<בצלאל סמוטריץ (הבית היהודי):>
בסדר. אבל אנחנו רוצים שיהיה מי שיכריח את ראש הרשות להפעיל את הסנקציה הזאת.
<מרגלית בוטרמן:>
נכון.

<בצלאל סמוטריץ (הבית היהודי):>
אז אם יש מפקח ויש תקשורת ויש עמותות - - - 

<היו"ר ניסן סלומינסקי:>
לא, רבותי, אני מבקש. כן, רק את שמך לפרוטוקול.

<דפנה גוטליב:>
דפנה גוטליב, משרד המשפטים. הסנקציה היא בעצם דין משמעתי. ודין משמעתי, היחיד שיכול להפעיל אותו זה ראש הרשות. למפקח אין סמכות להפעיל את הדין המשמעתי, יש לו רק סמכות - - -
<היו"ר ניסן סלומינסקי:>
לפקח אבל שזה יופעל.

<דני חורין:>
לפנות לראש הרשות.

<דפנה גוטליב:>
בדיוק.

<מרגלית בוטרמן:>
הוא רק יכול לפקח על כך שראש העיר יודע מי צריך להגיש - - -
<בצלאל סמוטריץ (הבית היהודי):>
לא, הוא יכול לפנות לשר ולהגיד שברשות הזאת זה לא עובד, והוא יכול לפנות לתקשורת, והוא יכול לפנות לוועדת הפנים. והוא יכול לענות לעמותות שמבקשות ממנו בקשות חופש מידע ולתת סטטיסטיקות. הוא מייצר שיח ציבורי, שכל עוד זה ברשות, אז זה ברשות, שמה קוברים את זה, זה הכול.
<מרגלית בוטרמן:>
שוב פעם, אנחנו לא מתנגדים, אנחנו חושבים שזה נכון שיהיה את המידע הזה.
<בצלאל סמוטריץ (הבית היהודי):>
ולכן האחריות היא על המפקח.
<היו"ר ניסן סלומינסקי:>
לא, זה שני דברים. יש כאן סוגי אחריות. זה פלגינן אחריותא מה שנקרא, מחלקים את האחריות.
<מרגלית בוטרמן:>
וכמו שאנחנו מכירים את המפקח, הוא ייצור את - - -

<היו"ר ניסן סלומינסקי:>
האחריות של ראש הרשות זה שהדברים יתממשו ברשות שלו, נקודה. והאחריות של המפקח, שראש הרשות ימלא את תפקידו.
<מיכאל שפיצר:>
הוא לא יכול - - - 
<היו"ר ניסן סלומינסקי:>
לא, לא רציתי להגיד פלגינן אחריותא, כי זה סוגי אחריות שונים מה שנקרא.
<דני חורין:>
התפקיד הפורמלי של המפקח הוא להגיד לראש הרשות: דע לך שזה וזה לא הגישו את הצהרת ההון, לכן לפי החוק זו עבירת משמעת. עכשיו הסמכות של ראש הרשות להפעיל - - -
<מרגלית בוטרמן:>
אנחנו חושבים אחרת.
<היו"ר ניסן סלומינסקי:>
לא, הם מנסים להגיד הפוך. הם מנסים להגיד שבמקום שהמפקח ישב וישווה בין הרשימה שהוא קיבל מראש העיר לבין הרשימה שהוא קיבל, ויסתכל ויראה: רגע, זה עוד לא הגיש, זה לא הגיש וזה עוד לא הגיש, שזה המון עבודה, יש 200 וכמה רשויות.
במקום שהוא יעשה את זה, זה יהיה הפוך: המפקח – אל"ף, יקבל את הרשימה שתהיה אצלו, שאי-אפשר יהיה לעבוד עליו. בי"ת, הוא מודיע אחת לתקופה לראש הרשות, ברשות שלך קיבלתי הצהרות הון של הגזבר ושל מנהל מחלקת חינוך, נקודה. עכשיו האחריות שלך, ראש העיר. יכול להיות שאלה שני בעלי התפקידים היחידים שיש. הוא לא מעסיק יותר אנשים אחרים – רשות קטנה – הכול בסדר. ויכול להיות שיש שם רשות גדולה, ויש עוד חמישה בעלי תפקידים שצריכים, ולא ראש הרשות צריך לדאוג.
עכשיו, המפקח אחת לכמה זמן יצטרך גם לעשות איזושהי בקרה, ולבדוק שבאמת אותו ראש העיר עומד בזה. כי אם ראש העיר יקבל את זה ולא יעשה כלום, מישהו צריך הרי לפקח עליו. 

<דני חורין:>
ראש הרשות – הסמכות שלו ללכת לעובד ולהגיד לו: אתה לא הגשת – תגיש, בעצם היא מכוח היותו זה שמוסמך להגיש את הקובלנה או התובענה המשמעתית. והוא אומר לעובד: דע לך, קיבלתי דיווח מהמפקח, לא הגשת את הצהרת ההון שאתה צריך. אני נותן לך אפשרות להגיש אותה - - -
<היו"ר ניסן סלומינסקי:>
לא קיבלת. כלומר, הכיוון יהיה הפוך: קיבלתי מי שהגיש ואתה לא נמצא ברשימה.
<דני חורין:>
בסדר.

<היו"ר ניסן סלומינסקי:>
לא, זה חוסך המון עבודה. זה מה שהיא אומרת. כלומר, אדם אחד לא יוכל לעשות מה ש-260 ראשי רשויות יוכלו לעשות יותר טוב במובן הזה. אז לכן הדיווח – אלה נתנו לי או אלה לא נתנו לי, זה יכול להיות הבדל, מבחינת הזמן, של שמיים וארץ. אז את ההבדל הזה כל ראש רשות יעשה אצלו, והמפקח יפקח שאכן זה כך. והוא יכול לעשות בדיקות רנדומליות, לקחת רשות מקומית ולבדוק, בוא נראה מה קרה.
<דני חורין:>
אני מבין, זו הכרעה שלכם. אנחנו כן חושבים שיש ערך בזה שהמפקח יצטרך לעשות את הבדיקה ולהגיד - - -
<היו"ר ניסן סלומינסקי:>
אז זה סיפור, אתה צריך כאן מנגנון גדול. תצטרך כאן מנגנון גדול.
<דני חורין:>
זה סך הכול השוואה של שמות.

<היו"ר ניסן סלומינסקי:>
מה זה השוואה של שמות? זה 260 רשויות, שאני לא יודע כמה בעלי תפקידים יש שמה, והם משתנים גם.
<בצלאל סמוטריץ (הבית היהודי):>
ניסן, הם ביקשו בשביל זה תקן וחצי וקיבלו.
<היו"ר ניסן סלומינסקי:>
אז הוא יעשה את זה, אבל האחריות צריכה – אני לא מסיר את האחריות מראש העיר.

<בצלאל סמוטריץ (הבית היהודי):>
לא, אני לא מסיר את האחריות.

<מרגלית בוטרמן:>
אני רוצה פה להגיד עוד משהו, למה זה מאוד חשוב לנו. אנחנו מדברים על מידע דינמי, אנחנו מדברים על מידע שהוא משתנה מיום ליום. עכשיו, אין חובה לדווח. זאת אומרת, מה שדורשים מאתנו, שביום שבו הרשות שלחה את הדיווח למפקח, באותו יום המפקח ישב על זה וידווח מי הגיש ומי לא.
<דפנה גוטליב:>
למה? איך את מבינה את זה?
<היו"ר ניסן סלומינסקי:>
טוב. די, רבותי.

<מרגלית בוטרמן:>
כי אחרי שבועיים זה יכול להיות לא רלוונטי.

<דפנה גוטליב:>
אבל החובה זה על ראש הרשות.
<היו"ר ניסן סלומינסקי:>
רגע, רבותי, עזבו. אני רוצה לסכם.

<מרגלית בוטרמן:>
מתי? מי? כמה? כיצד?
<היו"ר ניסן סלומינסקי:>
גבירותי מה שנקרא, הגברת בוטרמן מרגלית. בוא נעשה את זה ככה ונסכם. נעמה, תנסי להיות אתי ולעגן את זה בכתובים.
<נעמה מנחמי:>
אני אתך.

<היו"ר ניסן סלומינסקי:>
ראש הרשות יגיש רשימה של כל אותם בעלי תפקידים אצלו ברשות שחייבים להגיש הצהרה. והרשימה הזאת היא לא חד-פעמית, כל פעם שמשתנים דברים הוא צריך לעדכן. והרשימה הזאת תהיה אצל המפקח, נקודה.
<דני חורין:>
זה סעיף (ג).
<דפנה גוטליב:>
זה מה שכתוב כרגע.

<היו"ר ניסן סלומינסקי:>
רק שנייה. חבר'ה, אם הכול כתוב אז זה נפלא. 
עכשיו, אחת לתקופה מסוימת שהמפקח יחליט, הוא מודיע לכל ראש רשות: רבותי, מהרשות שלך הגזבר ומנהל מחלקת חינוך הגישו לי הצהרה, נקודה. עכשיו, ראש הרשות מקבל את זה, הוא אומר: כל הכבוד, אלו שני בעלי התפקידים היחידים אצלי. ראש רשות אחר מקבל את זה, הוא אומר: געוואלד, יש לי עוד חמישה בעלי תפקידים שהיו צריכים להגיש, איפה הם? והוא צריך לדאוג שהם יגישו את זה, ויגישו את זה למפקח.
עכשיו, המפקח, מה שהוא יעשה אחת לכמה זמן באופן רנדומלי או איך שהוא יעשה – אם יש לו זמן יכול לעשות את זה כל הזמן – בודק אחת לכמה זמן, נניח הוא לוקח את עיריית רעננה. אלה בעלי התפקידים שקיבלתי שצריכים לדווח. מה יש לי בפועל? יש לי אחת, שתיים, שלוש – הכול מצוין, וי. ואחר כך הוא אומר: רגע, חסר לי את זה, חסר לי את זה, חסר לי את זה. מעביר לביילסקי, אומר לו: אדוני, מה קרה לך? חסר לי את זה ואת זה ואת זה נניח, וביילסקי צריך להסביר למה או לדאוג שזה יהיה.
זאת אומרת, זה אני חושב הפרוצדורה היותר נכונה, כי אם ארצה שהמפקח הוא זה שיעשה את העבודה, ויבדוק ברעננה נניח יש לי 18 בעלי תפקידים שצריכים להצהיר, בוא נראה מי הגיש: זה הגיש, זה הגיש, זה לא. אז יצטרכו הרבה תקנים, והחוק הזה ייפול רק בגלל זה שלא יהיה מספיק תיקנון.
לעומת זאת, בדרך שאנחנו מציעים, אז התיקנון שאני מבין של משרה, משרה וחצי, יכול כן להחזיק ולהספיק, שהאחריות נופלת גם על ראש העיר, שהוא צריך לוודא בכל עיר ועיר. ועל המפקח, שהמפקח צריך לוודא, שאכן כל ראש עיר ועיר עושה את מה שהוא צריך לעשות. עכשיו, זה צריך לבוא לידי ביטוי בכתובים פה. כן, גברתי.
<מירה סלומון:>
כל הוויכוח שהוצג הרגע בין משרד המשפטים למשרד הפנים לא נעשה תוך שיתופו של מרכז השלטון המקומי. מדובר בסוגיה שיש לה השלכות על רשויות מקומיות ועל ראשי הרשויות המקומיות, יש לזה פנים לכאן ולכאן, לשתי ההצעות. אנחנו מבקשים, אם אפשר, אורכה עד היום בשעות אחר הצהריים, להעביר עמדה מסודרת בנושא הזה.
<היו"ר ניסן סלומינסקי:>
נעשה דבר יותר פשוט. מאחר שלא נוכל להצביע על הצעת החוק הזאת היום, אז קבענו את המנגנון הזה. אתם יכולים להתייעץ, תחליטו איך שתחליטו. אם תהיה לכם עמדה שונה, תעבירו לנו, נתייחס בכל הכבוד הראוי.
<מירה סלומון:>
כלומר, עדיין לא ברמה של הסתייגות - - -

<היו"ר ניסן סלומינסקי:>
אבל אני אומר: אני לא רוצה לעכב שום דבר.

<נעמה מנחמי:>
נוכל לחזור לזה. אנחנו לא מצביעים.
<מירה סלומון:>
זה לא הסתייגות, אלא אפשר יהיה לחזור לדיון, ככל - - -
<היו"ר ניסן סלומינסקי:>
אם נחליט שאנחנו חוזרים לדיון.

<מירה סלומון:>
כן, כמובן, ככל ש - - -

<היו"ר ניסן סלומינסקי:>
כן, גברתי. שם ותפקיד.

<הדס פטר:>
הדס פטר מהמשטרה, עוזרת יועמ"ש. רציתי פשוט להעיר לגבי הדחיפות של הגשת הצהרת הון לגבי שוטרים. לפי השינוי הקיים היום יוצא שאם בעל תפקיד בכיר במשטרה עובר כל שנתיים ויום תפקיד, הוא צריך להגיש בתחילת התפקיד ו-90 אחרי סיום התפקיד.
<נעמה מנחמי:>
לא. בתוך המשטרה?
<הדס פטר:>
בתוך המשטרה.

<נעמה מנחמי:>
לא, אני לא חושבת - - -

<הדס פטר:>
זה המשמעות של הנוסח. אם אני משנה תפקיד - - -
<היו"ר ניסן סלומינסקי:>
הרכי אמרנו את זה, שזה - - -

<הדס פטר:>
לא, הבנתי, אבל פשוט מה שקורה זה הדחיפות - - -

<היו"ר ניסן סלומינסקי:>
תגידי למפכ"ל, שבמקום שיחליף אחרי שנתיים ויום, שיחליף את זה שנתיים פחות יום.
<הדס פטר:>
זה לא תלוי בי.

<היו"ר ניסן סלומינסקי:>
ואז אותו אחד לא יצטרך אף פעם להגיש הצהרה. אז אני אומר: יש את האבסורדים, וניסינו כאן לתת איזה פתרון.
<הדס פטר:>
לא, אז רצינו להציע, שזה יהיה כל דרגה. כי בנוסח הקודם זה היה אם הוא עובר לתפקיד שהוא גם מחויב בהגשת הצהרת הון, אז לא כל שנתיים הוא צריך להגיש. באמת, הטרחה יותר מדי גדולה לעומת אחרים, שאחת לשש שנים. אז או שזה יהיה כשהוא עולה בדרגה, או שזה יהיה: ובלבד שחלפו ארבע שנים או שש שנים, לצורך העניין.
<היו"ר ניסן סלומינסקי:>
את מעלה שאלה עקרונית: כשאנחנו מדברים על העברה מתפקיד לתפקיד, שמחייבת אחרי שנתיים דיווח חדש, האם זה רק אם הוא עובר מתפקיד לתפקיד במשרדים שונים או גם באותו משרד?
<הדס פטר:>
כן.

<היו"ר ניסן סלומינסקי:>
נניח אם מישהו היה תת-ניצב או ניצב במשטרה, ועבר פתאום ל - - -
<הדס פטר:>
שב"ס.

<היו"ר ניסן סלומינסקי:>
או הפוך, היה בשב"כ ועבר נניח למשטרה, נניח שהוא עבר מגוף לגוף, אז אתה אומר: אם עברו יותר משנתיים צריך להגיש. ויכול להיות שהצהרת ההון שלו הקודמת תלווה אותו גם למקום הזה, אבל הוא צריך.
אבל אם הוא עולה בדרגה במשטרה – דבר שלא יעלה על הדעת, אבל קורה לפעמים – והוא היה בתפקיד אחד והוא עבר לתפקיד אחר במשטרה עצמה. אותו דבר בצה"ל, אותו דבר נניח, אצל השופטים זה לא קורה, אבל נניח הוא היה בבית-משפט שלום והוא עבר למחוזי – קורה לפעמים. או מהמחוזי לעליון.
<קריאה:>
אז השאלה מה זה תפקיד.

<ורדה וירט-ליבנה:>
לדעתי הנוסח לא טוב.
<נעמה מנחמי:>
שנייה, בוא נחליט על העיקרון, ואחר כך נוסח.
<היו"ר ניסן סלומינסקי:>
אני מדבר על העיקרון. האם שינוי בתוך המערכת עצמה מצריך כל פעם להגיש, או שמאחר שיש, וזה אותו אדם ששומר, אז כאילו לא קרה שום דבר.
<דני חורין:>
נכון. ברמה העקרונית, אנחנו חושבים שאם הוגשה הצהרה לפי החוק הזה, ולא משנה כרגע אם עברת דרגה נוספת או אפילו בין מערכות, אבל הוגשה הצהרה לפי החוק הזה, צריך פעם בשש שנים, לא צריך כל שנתיים או כל פעם שיש שינוי. יכול להיות שצריך להתאים את הנוסח כדי שיבהיר.
<היו"ר ניסן סלומינסקי:>
גם הוא משנה תפקיד, אבל אם הוא נשאר באותו משרד, אז הוא נשאר.
<דני חורין:>
נכון. אין סיבה - - -

<נעמה מנחמי:>
כן, נבהיר את הנוסח.

<הדס פטר:>
אוקיי. אז שזה יהיה אחת לשש שנים.

<היו"ר ניסן סלומינסקי:>
אז יישר כוח וכו'.

<הדס פטר:>
תודה רבה.

<אוסאמה סעדי (הרשימה המשותפת):>
לא, למשטרה אני רוצה כל שנה. ובמיוחד היועצים המשפטיים.
<היו"ר ניסן סלומינסקי:>
כן, זה ודאי. ההעלאות בשכר שם הן כאלה - - -
<אוסאמה סעדי (הרשימה המשותפת):>
בדיוק.

<היו"ר ניסן סלומינסקי:>
כן, יוסי, קצר רק.

<יוסי עמרם:>
אדוני היושב-ראש, החוק לדעתי בנושא הרשויות המקומיות צריך לכלול גם הצהרות הון על עובדים ברשויות המקומיות על-פי משרת אמון. יש הרבה עובדים שראש העיר מביא אותם או סגנים שלו, שרובם לא עובדים על-פי תקן כחוק, ומצד שני ממלאים תפקידים בכירים, כמו דובר עירייה או תפקיד מנהלי אחר, בשכר מנהלי כמו אדם שעובד על-פי תקן של משרד הפנים ואחר. הרבה כאלה שלא מגישים הצהרות הון.
<היו"ר ניסן סלומינסקי:>
טוב, אתה מעלה שאלה נכונה, מה קורה עם כל אותם משרות אמון? זה לא רק ברשויות המקומיות.
<אוסאמה סעדי (הרשימה המשותפת):>
יועץ מיוחד לראש העיר.
<היו"ר ניסן סלומינסקי:>
יש גם במקומות נוספים, יש כנראה יועצים מה שנקרא או משרות אמון.
<יוסי עמרם:>
אבל אם הוא ממלא תפקיד של דובר עירייה או - - -
<היו"ר ניסן סלומינסקי:>
שנייה. איך אתם מתייחסים לזה? משרד המשפטים, איך התייחסתם לפונקציית אמון מה שנקרא?
<דני חורין:>
פונקציות האמון לא נדרשות לפי החוק הזה, אלא בעלי התפקידים הספציפיים שעליהם - - -
<היו"ר ניסן סלומינסקי:>
זאת אומרת, הוא יכול להיות יד ימינו – ראש הלשכה – ראש הלשכה, אני לא יודע אם זה - - - 
<יוסי עמרם:>
אבל אם הוא ממלא תפקיד בכיר כמו דובר עירייה או מנהל פניות הציבור או סמנכ"ל חינוך או דברים כאלה.
<דני חורין:>
לא, אפשר להוסיף - - - 
<היו"ר ניסן סלומינסקי:>
רק שנייה, בוא נעשה כך: אם נניח הוא איש אמון, אבל - - -

<יוסי עמרם:>
אני מדבר מידע, לא סתם מהראש שלי.
<היו"ר ניסן סלומינסקי:>
לא, ודאי, כולם מכירים. אם הוא עושה את אחד התפקידים שמופיע פה, אז ממילא הוא חייב.
<אוסאמה סעדי (הרשימה המשותפת):>
לא, הוא לא יכול לעשות אותו תפקיד, כי גזבר ומהנדס ויועץ משפטי. בדרך כלל, מה שהוא מדבר, שראש העיר מביא - - -
<היו"ר ניסן סלומינסקי:>
אני יודע, זה מה שאני רוצה להגיד.

<אוסאמה סעדי (הרשימה המשותפת):>
אתה היית ראש יישוב.

<היו"ר ניסן סלומינסקי:>
אצלי כולם היו אנשי אמון. איש האמון לפעמים הוא האיש המרכזי, הוא בעל הבית האמיתי. דרך אגב, גם אצל השרים יש הרבה כאלה, או כל מיני מקומות שיש איש אמון, שהוא לא יושב על שום תקן פורמלי מה שנקרא, אבל מוכר. הוא יכול לקחת נניח שלושה, והם האנשים החזקים הרבה פעמים. איך מתייחסים אליהם בחוק הזה? לא מתייחסים.
<נעמה מנחמי:>
על פניו לכאורה לא התייחסנו.
<אוסאמה סעדי (הרשימה המשותפת):>
זה גרוע מאוד.

<דפנה גוטליב:>
הסיכום של בעלי התפקידים האלה היה סיכום בין משרד המשפטים, משרד הפנים ומרכז השלטון המקומי. אני חושבת ששתיכן לא לגמרי מקשיבות, אבל זה רלוונטי.
<היו"ר ניסן סלומינסקי:>
מאחר שיש לנו עוד שלוש דקות, אז אני רוצה שבפורום של שלושתכן עם הייעוץ שלי, תלבנו את הנושא הזה של תפקידים בעלי אמון, שהם לא יושבים על תקן כזה, אבל הרבה פעמים הם האנשים החזקים. אם כבר עושים - - -
<יוסי עמרם:>
שהחוק יכלול אותם.

<מיכאל שפיצר:>
איך זה בממשלה? עוזרי שרים, יועצי שרים צריכים להגיש?
<קריאה:>
הם צריכים להגיש.

<מיכאל שפיצר:>
אז בכלל אין שום סיבה להבדיל אותם מאחרים. זאת אומרת, אם זה משרות אמון, זה משרות אמון שצריך - - -
<דני חורין:>
יש שאלה. הרי לכל שר וגם לראש רשות יש מספר תקנים שהוא יכול לאייש כיועצים במשרות אמון. חלקם באמת זה איש האמון האמיתי, שאולי מוליך את העניינים, חלקם יכולים להיות משרות אמון די זוטרות - - -
<היו"ר ניסן סלומינסקי:>
יכול להיות שפה אנחנו מפספסים תפקיד שהוא המרכזי, והוא האיש שבשם – ראש העיר לא מתלכלך.
<אוסאמה סעדי (הרשימה המשותפת):>
מנהל את כל העניינים.
<היו"ר ניסן סלומינסקי:>
ראש העיר אף פעם לא מתלכלך. נניח הוא עושה את כל הדברים האלו.

<אוסאמה סעדי (הרשימה המשותפת):>
עושה דברו.
<היו"ר ניסן סלומינסקי:>
והוא כאילו מחוץ לרדאר.
<אוסאמה סעדי (הרשימה המשותפת):>
נכון.

<היו"ר ניסן סלומינסקי:>
אז אוקיי, תחשבו על זה לישיבה הבאה, ונראה איך לעשות את זה.
<יוסי עמרם:>
אדוני, הוא לא יכול ללכת עם, להרגיש בלי. זה מה שקורה. אבסורד. צריך לכלול אותם בחוק.
<היו"ר ניסן סלומינסקי:>
יוסי, שמענו את ההערה שלך, ההערה שלך היא נכונה. הם יחשבו על זה וננסה לטכס עצה איך לעשות.

<יוסי עמרם:>
תודה רבה, אדוני.
<היו"ר ניסן סלומינסקי:>
טוב, חשבתי שהיום נוכל להצביע על החוק, אבל אני רואה שאין סיכוי.
<אוסאמה סעדי (הרשימה המשותפת):>
עכשיו, שאלה, אדוני, לפני שתנעל. אדוני היושב-ראש, אפשר שאלה?

<היו"ר ניסן סלומינסקי:>
בוודאי.

<אוסאמה סעדי (הרשימה המשותפת):>
פשוט יצאתי לדיון לא פחות חשוב.
<היו"ר ניסן סלומינסקי:>
עשינו מהפך שלם.

<אוסאמה סעדי (הרשימה המשותפת):>
אני מתאר לעצמי. השאלה אם עלתה עמדת משרד הפנים בנושא הזה, כי אני יודע שמשרד הפנים מתנגד כל עוד אין תקציב.
<היו"ר ניסן סלומינסקי:>
אין תקציב למה?

<אוסאמה סעדי (הרשימה המשותפת):>
לפיקוח וכל הדברים האלה.

<היו"ר ניסן סלומינסקי:>
נפתר.

<אוסאמה סעדי (הרשימה המשותפת):>
נפתר? לא, שמעתי שלא נפתר.

<היו"ר ניסן סלומינסקי:>
אמר בצלאל שזה נפתר.

<אוסאמה סעדי (הרשימה המשותפת):>
לא, לא נפתר.

<מרגלית בוטרמן:>
למיטב ידיעתנו, אנחנו לא יודעים - - - 
<אוסאמה סעדי (הרשימה המשותפת):>
דיברתי עם משרד הפנים, עם השר – עוד לא נפתר.
<מרגלית בוטרמן:>
בצלאל טוען שזה נפתר - - -
<היו"ר ניסן סלומינסקי:>
טוב, אז זה צריך תצטרכו לעשות. אני רק שוב מבקש, אני כבר מכיר מחוק אחר שרצינו, ובמקום זה דיברו פתאום על תוספת, זה התחיל עם 120 תקנים על משהו מסוים, ירד ל-60.
<מיכאל שפיצר:>
גם אנחנו לא מתוקצבים.
<היו"ר ניסן סלומינסקי:>
אני אומר: אם מישהו מנסה על הגב של החוק הזה להוסיף כל מיני תקנים, אז שישכח מזה. יצטרכו לעשות כמה באמת זה דורש, אחרי שעשינו את הנושא שיש כאן גם מפקח וגם ראש עיר, ולפי זה יצטרכו. הבנתי שהייתה הסכמה של האוצר. אז אני לא יודע, תצטרכו לסכם ביניכם ולראות, שלא יהיה מצב - - -

<דני חורין:>
שמעתי את אנשי אגף תקציבים אומרים שהם הגיעו לסיכום עם משרד הפנים.
<נעמה מנחמי:>
אז אולי כדאי לבקש את הסיכום הזה בכתב? או איזושהי הצהרה בכתב שזה סוכם?
<היו"ר ניסן סלומינסקי:>
אוקיי, רק תודיעו לאגף התקציבים - - -

<נעמה מנחמי:>
שיאשרו מחדש שהם אכן עשו זאת.

<היו"ר ניסן סלומינסקי:>
או שיסבו את תשומת ליבם על הסיכום שהיה – יכול להיות שהם לא מודעים.

<מיכאל שפיצר:>
אולי כדאי לזמן אותם לדיון הבא, בכל זאת שנשמע אותם בקולם.
<היו"ר ניסן סלומינסקי:>
אמת.

<ורדה וירט-ליבנה:>
כי זה חוק שדורש תקציבים.
<היו"ר ניסן סלומינסקי:>
אני רואה כבר מה השאיפה הבאה. בסדר.

<מיכאל שפיצר:>
אנחנו לא הולכים להתעשר מהחוק הזה. ממש לא.
<היו"ר ניסן סלומינסקי:>
אני יודע.

<מיכאל שפיצר:>
אבל אם רוצים שניישם אותו, אז צריך לתת את הכלים ליישום שלו לכל מי שזה חל עליו.

<ורדה וירט-ליבנה:>
ראית שהתיקון הזה של המידע אודותיו זה תיקון משמעותי, זה מילה אחת שמשנה את כל - - -
<היו"ר ניסן סלומינסקי:>
בסדר גמור. טוב, אז בנושא התקציבי – אל"ף, להזמין גם את איש התקציבים. אבל, בי"ת, תוודאו שהסיכום הזה קיים.
טוב, רבותי, שוב אני מודה לכולם, מתנצל לכל אלה שאולי נפגעו קצת. מיכאל, אני מתנצל לכל אלה שאולי קצת נפגעו, לא זו הייתה המטרה. המטרה באמת שרוצים לגמור. אם הולכים על משהו, אז ללכת עליו. אם יש ויכוחים עקרוניים – בכבוד, אבל מגיע הרגע, למדתי מנשיאת בית-המשפט העליון את המושג סופיות הדיון. זאת אומרת, יש ויכוחים נניח, עד שברגע מסוים יש סופיות הדיון, וזהו מה שנקרא.
<ורדה וירט-ליבנה:>
זה חוק מורכב.
<מיכאל שפיצר:>
אנחנו כבתי-משפט מכבדים את החוקים של הכנסת, ומשתדלים לפרש אותם לפי כוונת המחוקק. אבל חשוב לנו – לא תמיד אולי אתם אוהבים - - - 
<היו"ר ניסן סלומינסקי:>
על זה יש לי אתך ויכוח, אבל לא פה בוועדה.

<מיכאל שפיצר:>
אבל אנחנו מאוד משתדלים ללכת לפי כוונת המחוקק. וברגע שכוונת המחוקק, יש לנו הזדמנות להבהיר אותה מבעוד יום, זה מאוד חשוב לעשות את זה.
<היו"ר ניסן סלומינסקי:>
לא, זה בסדר.

<ורדה וירט-ליבנה:>
זה ימנע אחר כך חילוקי דעות.
<היו"ר ניסן סלומינסקי:>
אוקיי. בכל אופן, הישיבה נעולה. תודה לכולם, התנצלות לכולם.
<הישיבה ננעלה בשעה 11:14.>

